Vykonávanie štrukturálnych reforiem lisabonskej stratégie v kontexte Plánu hospodárskej obnovy Európy - Výročné hodnotenie krajín: Odporúčanie odporúčanie rady týkajúce sa aktualizácie všeobecných usmernení pre hospodárske politiky členských štátov a Spoločenstva na rok 2009 a vykonávania politík zamestnanosti členských štátov /* KOM/2009/0034 v konečnom znení */





[pic] | KOMISIA EURÓPSKYCH SPOLOČENSTIEV | Brusel 28.1.2009 KOM(2009) 34 v konečnom zneníZväzok I Vykonávanie štrukturálnych reforiem lisabonskej stratégie v kontexte Plánu hospodárskej obnovy Európy – Výročné hodnotenie krajín:Odporúčanie ODPORÚČANIE RADY týkajúce sa aktualizácie všeobecných usmernení pre hospodárske politiky členských štátov a Spoločenstva na rok 2009 a vykonávania politík zamestnanosti členských štátov Vykonávanie štrukturálnych reforiem lisabonskej stratégie v kontexte Plánu hospodárskej obnovy Európy – Výročné hodnotenie krajín:Odporúčanie ODPORÚČANIE RADY týkajúce sa aktualizácie všeobecných usmernení pre hospodárske politiky členských štátov a Spoločenstva na rok 2009 a vykonávania politík zamestnanosti členských štátov RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 99 ods. 2 a článok 128 ods. 4, so zreteľom na odporúčanie Komisie, so zreteľom na závery Európskej rady týkajúce sa […], so zreteľom na stanovisko Výboru pre zamestnanosť, keďže: 1. V júli 2005 Rada prijala odporúčanie o všeobecných usmerneniach pre hospodárske politiky členských štátov a Spoločenstva (2005–2008)[1] a rozhodnutie o usmerneniach politík zamestnanosti členských štátov[2], ktoré spoločne tvoria „Integrované usmernenia pre rast a zamestnanosť“. Členské štáty boli vyzvané, aby tieto Integrované usmernenia pre rast a zamestnanosť zohľadňovali vo svojich národných programoch reforiem. 2. V rokoch 2006, 2007 a 2008 boli na jarnom zasadnutí Európskej rady identifikované štyri prioritné oblasti (výskum, vývoj a inovácie, podnikateľské prostredie, pracovné príležitosti a integrovaná politika v oblasti energetiky a infraštruktúry), ktoré sú základnými piliermi obnovenej lisabonskej stratégie. V súvislosti s týmito oblasťami sa Európska rada dohodla na limitovanom počte konkrétnych krokov a dôrazne vyzvala členské štáty, aby ich vykonali v stanovených termínoch. 3. Členské štáty každoročne predkladajú správy o vykonávaní svojich národných programov reforiem (vykonávacie správy). 4. Vychádzajúc z analýzy Komisie bolo v rokoch 2007 a 2008 daných do pozornosti členských štátov viacero osobitných odporúčaní pre jednotlivé krajiny[3]. 5. S cieľom plniť Lisabonskú stratégiu pre rast a zamestnanosť koherentným a integrovaným spôsobom sa tieto odporúčania prijímajú v jednom nástroji. Tento prístup odráža integrovanú štruktúru národných programov reforiem a vykonávacích správ, ako aj potrebu konzistentnosti medzi usmerneniami pre zamestnanosť a článkom 99 ods. 2 všeobecných usmernení pre hospodárske politiky, ako sa zdôrazňuje v článku 128 ods. 2. 6. Na zasadnutí Európskej rady na jar 2008 bol spustený druhý cyklus obnovenej lisabonskej stratégie, ktorý bude zavŕšený v roku 2010. V máji 2008 Rada prijala odporúčanie o všeobecných usmerneniach pre hospodárske politiky členských štátov a Spoločenstva (2010–2008)[4] a rozhodnutie o usmerneniach politík zamestnanosti členských štátov[5], ktoré spoločne tvoria „Integrované usmernenia pre rast a zamestnanosť“. 7. Následne členské štáty potvrdili, aktualizovali alebo vypracovali nové národné programy reforiem a do októbra 2008 ich poslali Komisii spolu s vykonávacími správami. V záujme posilnenia koordinácie reforiem a procesu multilaterálneho dohľadu v Rade Európska rada na zasadnutí na jar 2008 požiadala členské štáty, aby vypracovali svoju politickú reakciu na osobitné odporúčania pre jednotlivé krajiny a doplnili ju časovým harmonogramom („akčné plány“). 8. Vzhľadom na súčasný hospodársky pokles Komisia navrhla Plán hospodárskej obnovy Európy (ďalej len „plán obnovy“[6]), ktorý Európska rada v decembri 2008 odsúhlasila. V tomto pláne je stanovená možnosť koordinovaných rozpočtových stimulov v rámci Paktu stability a rastu určená na povzbudenie dopytu a obnovu dôvery, berúc do úvahy východiskové pozície členských štátov a úsilie, ktoré už vynaložili pri riešení hospodárskych problémov. V pláne obnovy sa predpokladá, že rozpočtové stimuly bude sprevádzať akcelerácia štrukturálnych reforiem zavedených lisabonskou stratégiou na stimuláciu hospodárstva a posilnenie potenciálu Únie na dlhodobý rast hlavne presadzovaním prechodu na znalostnú ekonomiku s nízkou produkciou oxidu uhličitého. 9. Plán obnovy odsúhlasený Európskou radou vyzýval členské štáty, aby predložili aktualizované programy stability alebo konvergenčné programy, ktoré Komisia posúdila, náležite zohľadňujúc potrebu zabezpečiť zvrátiteľnosť zhoršenia fiškálnej situácie, zlepšenie tvorby rozpočtovej politiky a dlhodobú udržateľnosť verejných financií. 10. Osobitné odporúčania pre jednotlivé krajiny by sa mali aktualizovať, zohľadňujúc zásady plánu obnovy a pokrok dosiahnutý pri ich dodržiavaní od ich prijatia. Reformy je potrebné vykonávať urýchlene. Komisia v rámci lisabonského partnerstva poskytne krajinám pomoc, bude monitorovať dosiahnutý pokrok a pravidelne o ňom bude podávať správy. 11. V záujme úplného splnenia Lisabonskej stratégie pre rast a zamestnanosť by malo toto odporúčanie obsahovať aj osobitné odporúčania pre členské štáty patriace do eurozóny. 12. Európsky parlament prijal uznesenie týkajúce sa tohto odporúčania, TÝMTO ODPORÚČA členským štátom, aby vykonali opatrenia v súlade s uvedeným v prílohe. V Bruseli Za Radu predseda PRÍLOHA OBSAH ODPORÚČANIE RADY 2 BELGICKO 8 BULHARSKO 10 ČESKÁ REPUBLIKA 12 DÁNSKO 14 NEMECKO 16 ESTÓNSKO 18 ÍRSKO 20 GRÉCKO 22 ŠPANIELSKO 24 FRANCÚZSKO 26 TALIANSKO 28 CYPRUS 30 LOTYšSKO 32 LITVA 34 LUXEMBURSKO 36 MAďARSKO 37 MALTA 39 HOLANDSKO 41 RAKÚSKO 43 POľSKO 45 PORTUGALSKO 47 RUMUNSKO 49 SLOVINSKO 51 SLOVENSKO 53 FÍNSKO 55 ŠVÉDSKO 57 SPOJENÉ KRÁľOVSTVO 58 ČLENSKÉ šTÁTY EUROZÓNY 60 BELGICKO 1. V roku 2008 sa výrazne spomalil rast HDP, a to na 1,3 % v dôsledku oslabenia vonkajšieho dopytu a zníženia domáceho dopytu zväčša v súvislosti s vysokou infláciou a vplyvom finančnej krízy. V roku 2009 sa predpokladá ďalšie výrazné oslabenie hospodárskej situácie. Inflácia v roku 2008 sa odhaduje na 4,5 %, čo je takmer dvojnásobok zaznamenaný v roku 2007 spôsobený vo veľkej miere vyššími domácimi cenami energií. Globálne zníženie cien energií by malo viesť k zníženiu inflácie v roku 2009. Pokiaľ ide o deficit verejných financií v roku 2008, očakáva sa úroveň asi 0,9 % HDP. Výška hrubého štátneho dlhu v roku 2008 by mala dosiahnuť približne 88 % HDP. Prebytok bežného účtu v roku 2008 klesol a v roku 2009 sa očakáva jeho ďalší pokles. 2. Zamestnanosť v roku 2008 vzrástla a miera nezamestnanosti klesla na 6,9 %. Vyhliadky na rok 2009 sú však oveľa menej pozitívne – nezamestnanosť pravdepodobne stúpne. Medzi sektory najviac ovplyvnené krízou patrí automobilový a oceliarsky priemysel, ako aj finančný sektor. 3. Pri riešení finančnej krízy vo finančnom sektore a v rámci koordinovaného prístupu EÚ Belgicko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Belgicko v reakcii na hospodársky pokles nedávno oznámilo opatrenia zahŕňajúce finančnú podporu MSP. 4. Komisia posúdi opatrenia prijaté Belgickom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Belgicko pokračovalo vo vykonávaní svojho národného programu reforiem. Boli oznámené opatrenia na ďalšie zníženie zdanenia práce prostredníctvom zvýšenia výšky príjmu oslobodeného od dane pre pracovníkov s nízkymi a priemernými príjmami, je však možné, že budú potrebné aj ďalšie kroky. Je potrebné vyvinúť ďalšie úsilie na skvalitnenie charakteru trhu práce, najmä pre starších pracovníkov a znevýhodnené skupiny, na zabezpečenie dlhodobej udržateľnosti verejných financií, zvýšenie konkurencie na trhoch so zemným plynom a elektrickou energiou a na zlepšenie výsledkov výskumu a vývoja. 6. Belgicko má hospodárstvo orientované na vývoz, takže je preň zvlášť dôležité zachovať si konkurencieschopnosť. V tejto súvislosti je rozhodujúce zosúladenie vývoja jednotkových nákladov práce s najdôležitejšími obchodnými partnermi. Konkurencieschopnosť v oblasti nákladov sa však v roku 2008 zhoršila. Pomohlo by jej zlepšenie hospodárskej súťaže na trhoch so zemným plynom a elektrickou energiou. V záujme urýchlenia rastu produktivity a posilnenia konkurencieschopnosti sú dôležité trvalé investície do výskumu a vývoja a do získavania zručností. Nízka účasť na trhu práce, zvýšenie výdavkov v súvislosti so starnutím obyvateľstva a vysoký verejný dlh ohrozujú dlhodobú udržateľnosť verejných financií a zdôrazňujú potrebu zvýšiť primárne prebytky a vykonávať politiku podporujúcu rast a zamestnanosť. Integrovaný prístup k vykonávaniu štrukturálnych reforiem by mohol pomôcť Belgicku rýchlejšie dosiahnuť pozitívne výsledky. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Belgicku, aby dôsledne vykonávalo štrukturálne reformy. Belgicku sa odporúča najmä, aby: - ešte viac znížilo daňové zaťaženie práce, najmä poklesom daňovo-odvodového zaťaženia nízkopríjmových pracovníkov, a v strednodobom horizonte zlepšovalo situáciu s výdavkovými obmedzeniami v záujme posilnenia fiškálnej konsolidácie, - zlepšilo hospodársku súťaž na trhoch so zemným plynom a elektrickou energiou prijatím prokonkurenčného regulačného rámca s plne nezávislými a účinnými regulačnými orgánmi a pokračovalo v úsilí týkajúcom sa prenosových a distribučných prevádzkovateľov, - v rámci integrovaného prístupu založeného na flexiistote urýchlilo vykonávanie koordinovaných politických opatrení, ktoré zlepšujú efektívnosť trhu práce, preskúmalo dávky v nezamestnanosti v záujme uľahčenia rýchleho návratu nezamestnaných na trh práce, posilnilo účasť na trhu práce (najmä pokiaľ ide o starších pracovníkov a ľudí prisťahovaleckého pôvodu), znížilo pretrvávajúce regionálne rozdiely a zvýšilo účasť na celoživotnom vzdelávaní vo všetkých regiónoch. BULHARSKO 1. V dôsledku silného domáceho dopytu sa rast HDP v Bulharsku urýchlil a za prvých deväť mesiacov roka 2008 zaznamenal 7 %, čím vyniesol HDP na obyvateľa na úroveň 40 % priemeru v EÚ. V roku 2009 sa očakáva výrazné zmiernenie rastu, keďže prísnejšie úverové podmienky odrádzajú domáce investície aj súkromnú spotrebu. Inflácia dosiahla v roku 2008 rekordnú výšku 12 % v dôsledku posilnenia domáceho dopytu a významného zvýšenia miezd, za čím však ďaleko zaostával rast produktivity. Inflácia pravdepodobne zostane nad priemerom EÚ. Situácia v rozpočtovej oblasti zostáva v roku 2008 pozitívna s rozpočtovým prebytkom prevyšujúcim 3 % HDP, a to v dôsledku priaznivého zloženia oblasti rastu a zlepšenia vo výbere daní. Silný domáci dopyt však prispel k zhoršeniu už aj tak výraznej makroekonomickej nerovnováhy. Deficit bežného účtu je vysoký, nachádza sa na úrovni takmer 24 % HDP, čo pravdepodobne neprispeje k významnému zlepšeniu terajších globálnych vyhliadok ani oslabenej konkurencieschopnosti Bulharska. 2. Zamestnanosť v roku 2008 stúpla o viac ako o 3 %, ale táto miera rastu sa v nasledujúcich dvoch rokoch spomalí. Nezamestnanosť v roku 2008 klesla na 6 %, v roku 2009 sa však očakáva jej mierny nárast. Nedávne zhoršenie podnikateľského prostredia a zníženie dopytu vo viacerých sektoroch, najmä vo výrobe, výstavbe a v maloobchode, pravdepodobne prispejú k výraznému zníženiu zamestnanosti v týchto a príbuzných hospodárskych sektoroch. 3. V záujme riešenia makroekonomickej nerovnováhy Bulharsko nedávno oznámilo opatrenia zahŕňajúce zlepšenie hospodárskej súťaže v energetike a maloobchode. 4. Komisia posúdi opatrenia prijaté Bulharskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tomto kontexte by si Bulharsko malo zachovať prísnu fiškálnu politiku a urgentne by malo riešiť svoju makroekonomickú nerovnováhu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Bulharsko pokračovalo vo vykonávaní národného programu reforiem, hoci napredovalo pomaly. V dôsledku cielených vládnych rozhodnutí sa vykonávanie opatrení v nedávnom období urýchlilo. Bulharsko naďalej vykonávalo prísnu fiškálnu politiku, ale v oblasti efektívnosti verejných výdavkov je stále čo zlepšovať. Boli prijaté aj opatrenia na posilnenie organizácie a kvality vzdelávania, na zlepšenie riadenia a výsledkov je však potrebná ďalšia modernizácia. Treba vyvinúť viac úsilia na radikálne zlepšenie efektívnosti a účinnosti verejnej správy; omeškanie ohlásenej funkčnej kontroly, ktorú Svetová banka bola pripravená vykonať, spomaľuje vykonávanie reforiem. Široký priestor na pokrok zostáva aj v oblastiach znižovania byrokracie, oveľa výraznejšieho investovania do získavania zručností a v oblasti reformy verejného systému výskumu a vývoja. 6. Vzhľadom na globálnu finančnú a hospodársku krízu je viac než kedykoľvek inokedy veľmi potrebné, aby Bulharsko riešilo slabé miesta svojej makroekonomiky (vysoká inflácia a veľký deficit bežného účtu) zachovaním prísnej fiškálnej politiky a urýchlením štrukturálnych reforiem v záujme posilnenia konkurencieschopnosti. Bulharsko bude musieť urýchliť tempo ich vykonávania s cieľom premeny svojho hospodárstva z takého, ktoré žije predovšetkým z výhod v oblasti nákladov, na produktívnejšiu a znalostnú ekonomiku. V súčasnej hospodárskej a menovej situácii sú tieto reformy dôležité aj preto, aby pomohli udržať konkurencieschopnosť bulharského hospodárstva. Účinné vykonávanie požadovaných reforiem podstatným spôsobom závisí od schopnosti Bulharska promptne skvalitniť efektívnosť a účinnosť svojej verejnej správy. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Bulharsku, aby dôsledne vykonávalo štrukturálne reformy. Bulharsku sa odporúča najmä, aby: - urýchlene ešte viac posilnilo efektívnosť a účinnosť svojej verejnej správy, najmä zameraním sa na kľúčové vládne funkcie vrátane orgánov hospodárskej súťaže, dozorných a regulačných orgánov a justície, a pokračovalo v prijímaní všetkých opatrení potrebných na zabezpečenie účinných finančných kontrol a riadneho hospodárenia so štrukturálnymi fondmi, - zachovalo prísnu fiškálnu politiku, zlepšilo kvalitu a efektívnosť verejných výdavkov, udržalo vývoj miezd v súlade s nárastom produktivity a posilnilo účinnú hospodársku súťaž, - urýchlene prijalo a vykonávalo nové opatrenia na výrazné zníženie byrokracie na centrálnej a miestnej úrovni a obmedzilo prieťahy pri vybavovaní v záujme skvalitnenia podnikateľského prostredia, čo pomôže aj v boji proti korupcii, - v rámci integrovaného prístupu založeného na flexiistote zvýšilo kvalitu ponuky pracovnej sily a mieru zamestnanosti zlepšením efektívnosti, účinnosti a cielenia aktívnej politiky trhu práce a ďalšou modernizáciou a adaptáciou riadenia svojho vzdelávacieho systému s cieľom posunúť zručnosti na úroveň, ktorá lepšie zodpovedá potrebám trhu práce, a znížením počtu prípadov predčasného ukončenia školskej dochádzky. ČESKÁ REPUBLIKA 1. Rok 2008 pravdepodobne zaznamená zmiernenie rastu HDP na približne 4,2 % a v roku 2009 sa očakáva ďalšie spomalenie. Inflácia vrcholila v polovici roka 2008 na úrovni 6,3 % a momentálne by mala začať klesať vďaka vytrácajúcemu sa účinku predchádzajúceho zvýšenia daní a nižším cenám energií. Rozpočtový deficit bol v priebehu viacerých rokov v roku 2008 zredukovaný na 1,2 % HDP. Deficit bežného účtu sa v roku 2008 pohyboval na úrovni asi 1 % HDP a krajina zaznamenáva výrazný prebytok obchodnej bilancie. 2. Miera zamestnanosti vzrástla od roku 2005 o niečo viac ako 1 % ročne a v roku 2008 sa vyšplhala na 66,6 %. Miera nezamestnanosti klesla v treťom štvrťroku roka 2008 na 4,3 % a dostala sa na najnižšiu úroveň v priebehu 12 rokov. Súčasné predpovede naznačujú mierny pokles rastu zamestnanosti a nárast nezamestnanosti. Vzhľadom na klesajúci dopyt po vývoze sa očakáva, že nezamestnanosť zasiahne najmä pracovníkov v automobilovom priemysle a ostatných sektoroch orientovaných na vývoz. 3. Komisia posúdi opatrenia prijaté Českou republikou pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. Okrem toho opatrenia odporúčané v odseku 6 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 4. Česká republika pokračovala vo vykonávaní svojho národného programu reforiem. Bolo prijatých viacero reforiem v záujme zlepšenia dlhodobej udržateľnosti verejných financií, zvýšenia investícií do vývoja a výskumu, reformy vzdelávacieho systému, zabezpečenia aktívneho starnutia a vypracovania prístupu k reforme trhu práce založeného na flexiistote. Je potrebné vyvinúť ďalšie úsilie na zlepšenie dostupnosti financií, ďalšie zvýšenie investícií do výskumu a vývoja, posilnenie vynútiteľnosti práv duševného vlastníctva a na integráciu znevýhodnených skupín do trhu práce. 5. Obyvateľstvo Českej republiky patrí medzi najrýchlejšie starnúce v EÚ, čo bude mať významný vplyv na dôchodkový systém a systém zdravotnej starostlivosti. Hlavné štrukturálne výzvy preto tvorí zabezpečenie dlhodobej udržateľnosti verejných financií a stimulácia prechodu EÚ na znalostnú ekonomiku. Riešenie uvedených štrukturálnych výziev preto prispeje k zlepšeniu rastového potenciálu, vytváraniu nových pracovných miest a k zvýšeniu odolnosti hospodárstva proti vonkajším šokom. Vyžaduje si to ďalšie reformy v oblasti výskumu a vývoja, inovácií, vzdelávania a odbornej prípravy, integrovanejší prístup k reforme trhu práce založený na flexiistote a zlepšenie podmienok pre podnikateľskú činnosť. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 6. Na základe posúdenia Komisie týkajúceho sa dosiahnutého pokroku Rada odporúča Českej republike, aby dôsledne vykonávala štrukturálne reformy. Českej republike sa odporúča najmä, aby: - zlepšila dlhodobú udržateľnosť verejných financií a pokračovala v reforme dôchodkového systému a systému zdravotnej starostlivosti, - posilnila úsilie o zlepšenie spolupráce medzi podnikateľskými, univerzitnými a verejnoprávnymi strediskami výskumu a vývoja, presadila zvýšený prísun ľudských zdrojov do výskumu a vývoja a zvýšila výšku a účinnosť verejných investícií do výskumu a vývoja s cieľom splniť výdavkové ciele v tejto oblasti, - v rámci integrovaného prístupu založeného na flexiistote pokračovala v modernizácii ochrany zamestnania, zlepšovala efektívnosť a rovnosť vo vzdelávaní a odbornej príprave, najmä pokiaľ ide o schopnosť reagovať na potreby trhu práce, a poskytovala stimuly na investície do odbornej prípravy, najmä pre starších a nízkokvalifikovaných pracovníkov. DÁNSKO 1. Rast HDP sa v roku 2008 významne spomalil. Pokles cien nehnuteľností zabrzdil domáci dopyt a oslabil súkromnú spotrebu a výstavbu. Prísnejšie podmienky financovania pravdepodobne ešte urýchlia znižovanie cien nehnuteľností, čo len podporí nepriaznivý vplyv globálneho poklesu na hospodárstvo. Inflácia podporená vyššími cenami energií a potravín v roku 2008 dosiahla priemernú hodnotu 3,5 %, začala sa však už spomaľovať. Prebytok štátneho rozpočtu by mohol v roku 2008 presiahnuť 3 % HDP. V roku 2008 aj 2009 by malo Dánsko zaznamenať malý prebytok bežného účtu. 2. Zamestnanosť v priebehu roka 2008 stúpala, v 2009. sa však očakáva jej pokles. Podobne miera nezamestnanosti na úrovni približne 3,5 % v roku 2008 pravdepodobne v roku 2009 narastie. Hoci uvedené by malo zmierniť tlak na trh práce v krátkodobom horizonte, do budúcnosti je dôležité riešiť pretrvávajúci nedostatok pracovnej sily a naďalej uľahčovať presuny na trhu práce. Stále zostáva nenaplnená výzva v oblasti zamestnanosti v strednodobom horizonte zvýšiť celkové množstvo pracovných síl a posunúť zručnosti pracovnej sily na úroveň, ktorá lepšie zodpovedá potrebám trhu práce, a v krátkodobom horizonte naďalej vyvíjať úsilie v oblasti daňovej reformy v záujme uvedeného. 3. Pri riešení finančnej krízy vo finančnom sektore a v rámci koordinovaného prístupu EÚ Dánsko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Dánsko v reakcii na hospodársky pokles nedávno oznámilo opatrenia zahŕňajúce investície do zelenej dopravy a finančnú podporu domácnostiam. 4. Komisia posúdi opatrenia prijaté Dánskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. 5. Dánsko pokračovalo vo vykonávaní svojho národného programu reforiem. Dosiahlo ďalší pokrok v súvislosti s reformnými plánmi rozbehnutými predtým, najmä pokiaľ ide o stimuláciu ponuky pracovnej sily. Vzhľadom na starnutie obyvateľstva sa vypracúvajú ďalšie reformné plány v oblasti daní a trhu práce. 6. Rastový potenciál Dánska závisí rozhodujúcim spôsobom od lepšieho využívania a zvýšenia kvality zdrojov pracovnej sily, zlepšenia produktivity práce a od zvyšovania návratnosti investícií do ľudského kapitálu, výskumu a inovácií. Demografické starnutie začalo ovplyvňovať ponuku pracovnej sily, zdôrazňujúc potrebu reforiem stimulujúcich účasť na trhu práce a odpracované hodiny. Medzi ďalšie výzvy patrí posilnenie hospodárskej súťaže s cieľom znížiť pomerne vysoké spotrebiteľské ceny v Dánsku. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. NEMECKO 1. Rast HDP v Nemecku sa spomalil a klesol z 2,5 % v roku 2007 na 1,3 % v roku 2008, keďže globálny pokles spôsobil prudký pokles v raste vývozu. Okrem toho prísnejšie podmienky financovania a zhoršené hospodárske vyhliadky pravdepodobne znížia investície. Hospodárska činnosť by sa preto mala v roku 2009 výrazne spomaliť. V súvislosti s rastom cien komodít v prvej polovici roka 2008 vrcholila inflácia na úrovni 3,2 % a v roku 2009 sa očakáva jej pokles. Štátny rozpočet bol v roku 2008 takmer vyrovnaný a v roku 2009 sa očakáva posun deficitu na hodnotu blížiacu sa 3 %. Výrazný pokrok v cenovej konkurencieschopnosti za posledné roky prispel k prebytku bežného účtu v roku 2008 nad 7 % HDP. 2. Zamestnanosť v roku 2008 vzrástla o 1,43 %, ale hospodársky pokles pravdepodobne zasiahne trh práce v roku 2009 rastom nezamestnanosti. Ohrozený je najmä automobilový sektor a výstavba. Vďaka pokračujúcemu úbytku pracovných síl a v dôsledku demografických zmien sa podniky môžu pokúšať udržať si kvalifikovaných pracovníkov a prepúšťanie môže preto zasiahnuť zväčša nízkokvalifikovaných a dočasných pracovníkov. 3. Pri riešení finančnej krízy vo finančnom sektore a v rámci koordinovaného prístupu EÚ Nemecko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Nemecko v reakcii na hospodársky pokles nedávno oznámilo opatrenia zahŕňajúce podporu domácnostiam a MSP a investície do školstva a infraštruktúry. 4. Komisia posúdi opatrenia prijaté Nemeckom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Nemecko pokračovalo vo vykonávaní svojho národného programu reforiem. Bolo prijatých viacero pozitívnych opatrení na ceste k znalostnej spoločnosti a pri presadzovaní ekoinovácií a reforme trhu práce. Zaznamenalo pokrok v plnení strednodobého rozpočtového cieľa a v zvyšovaní kvality verejných financií. Sú potrebné ďalšie opatrenia na podporu hospodárskej súťaže v službách, zlepšenie podnikateľského prostredia a na zníženie štrukturálnej nezamestnanosti. 6. Zlepšenie v raste produktivity a riešenie vysokej nezamestnanosti medzi nízkokvalifikovanými by malo pomôcť udržať si aj v budúcnosti vysokú nemeckú výkonnosť hospodárstva. V tejto súvislosti sú veľmi nápomocné zlepšenia v oblasti výskumu, vývoja a inovácií. K ďalšiemu zvyšovaniu rastového potenciálu nemeckého hospodárstva prispeje skvalitnenie fungovania trhov so službami, najmä pokiaľ ide o odborné služby, energetického a železničného sektora a zlepšenia v podnikateľskom prostredí. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Nemecku, aby dôsledne vykonávalo štrukturálne reformy. Nemecku sa odporúča najmä, aby: - skvalitnilo rámec pre hospodársku súťaž v službách skvalitnením postupov verejného obstarávania, ďalším uvoľnením obmedzujúcich pravidiel vo viazaných živnostiach a regulovaných službách a zabezpečením účinného oddelenia železničnej infraštruktúry a dopravných služieb, - pokračovalo vo vykonávaní plánovaných opatrení posilňujúcich efektívnosť a účinnosť služieb pri umiestňovaní na trhu práce a podporujúcich integráciu nízkokvalifikovaných a dlhodobo nezamestnaných do trhu práce prostredníctvom prístupu založeného na flexiistote, ktorý spája lepší prístup ku kvalifikáciám so zlepšením v oblasti motivácie pracovať. ESTÓNSKO 1. Po 6,3 % raste DPH v roku 2007 sa hospodársky rast v roku 2008 znížil. V roku 2009 sa očakáva ďalší pokles. Tento vývoj je spôsobený znížením súkromnej spotreby a investícií na pozadí vysokej inflácie a prísnejších úverových podmienok. Inflácia klesá a spolu s ňou pomalšie rastú mzdy a klesajú ceny medzinárodných komodít. Pozícia verejných financií sa zhoršila a aj napriek významným škrtom vo výdavkoch bol po 2,7 % prebytku HDP v roku 2007 zaznamenaný v roku 2008 rozpočtový deficit. Deficit bežného účtu v roku 2008 značne klesol na úroveň 10 % HDP a predpokladá sa, že bude naďalej klesať. 2. Spomalenie hospodárskej činnosti zasahuje najmä trh práce, na ktorom prudko stúpa nezamestnanosť. V porovnaní s 5 % mierou nezamestnanosti v roku 2008 naznačujú súčasné predpovede jej ďalšie zvyšovanie v roku 2009. Najviac bude pravdepodobne zasiahnutá oblasť výstavby, realitný a maloobchodný sektor. Očakáva sa výrazné spomalenie rastu miezd a dokonca aj ich prípadné zníženie v súkromnom sektore. Podmienky na trhu práce sú zvlášť zložité pre starších pracovníkov a mladých ľudí. 3. Estónsko v reakcii na hospodársky pokles nedávno oznámilo opatrenia zahŕňajúce investície do infraštruktúry a zručností. 4. Komisia posúdi opatrenia prijaté Estónskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tejto súvislosti by sa Estónsko malo zamerať na fiškálnu konsolidáciu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Estónsko pokračovalo vo vykonávaní svojho národného programu reforiem. Bolo prijatých viacero opatrení na zlepšenie výsledkov v oblasti výskumu, vývoja a inovácií, na posilnenie hospodárskej súťaže a na stimuláciu celoživotného vzdelávania. Zmiešaná politická reakcia obsahovala fiškálnu politiku a štrukturálne reformy zamerané na uľahčenie prispôsobovania trhu práce (najmä pokiaľ ide o aktívnu politiku trhu práce), čo pomôže obmedziť infláciu a infláciu miezd. Vzhľadom na rozhodujúcu úlohu štrukturálnych fondov pri financovaní opatrení v národnom programe reforiem je dôležité posilniť administratívne kapacity na vykonávanie programov. 6. Výkonnosť vývozu je podstatnou súčasťou celkovej hospodárskej výkonnosti krajiny. Veľmi potrebné je zaviesť štrukturálne reformy podporujúce vyžadované prerozdelenie zdrojov v prospech vývozných sektorov. Treba pokračovať v investíciách do výskumu, vývoja, inovácií a vzdelávania s cieľom vyrovnať stratu konkurencieschopnosti v sektoroch náročných na pracovnú silu a zabezpečiť stredno- až dlhodobý rast. Zhoršujúce sa podmienky na trhu práce si budú vyžadovať dôslednejšie zameranie na aktívnu politiku trhu práce a celoživotné vzdelávanie s cieľom získať schopnosť reakcie na vyvíjajúce sa potreby trhu práce. Ďalším dôležitým aspektom obnovenia konkurencieschopnosti je potreba zabezpečiť, aby bol vývoj miezd tesnejšie zosúladený s vývojom produktivity. Je potrebné naďalej redukovať nepružnosť trhu práce. V záujme zlepšenia makroekonomickej stability je nevyhnutná rozhodná fiškálna politika, účinná politika hospodárskej súťaže a zvýšenie efektívnosti energetiky. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Estónsku, aby dôsledne vykonávalo štrukturálne reformy. Estónsku sa odporúča najmä, aby: - urýchlilo vykonávanie nového súboru pracovných právnych predpisov a zvýšilo efektívnosť verejných služieb zamestnanosti, najmä prostredníctvom správne cielenej aktívnej politiky trhu práce zameranej na uľahčenie presunov na trhu práce. ÍRSKO 1. Vďaka zhoršeniu situácie na trhu s nehnuteľnosťami podporenému finančnou krízou HDP v roku 2008 kleslo na odhadovanú hodnotu 2 % (v porovnaní so 6 % rastom v roku 2007). Okrem toho Írsko čelí zvlášť nepriaznivým vyhliadkam rastu u svojich hlavných obchodných partnerov a v roku 2009 sa očakáva ďalšie zníženie reálneho HDP krajiny. Inflácia vrcholila v polovici roka 2008 na úrovni približujúcej sa 4 %, teraz sa však zmierňuje. Pozícia verejných financií sa zhoršila v dôsledku výrazne znížených príjmov z daní v súvislosti so zmenami na trhu s nehnuteľnosťami a s celkovou recesiou. Rozpočtový deficit dosiahol v roku 2008 úroveň 6 % HDP, čo znamená obrat oproti nedávnym miernym prebytkom. Hrozí jeho ďalší významný nárast. Vonkajšia rovnováha bola v posledných rokoch oslabená v dôsledku strát v oblasti nákladovej konkurencieschopnosti a v roku 2008 je prognózovaný deficit bežného účtu na úrovni približne 6 % HDP (a o niečo menší aj na rok 2009). 2. Súčasné údaje z trhu práce naznačujú pokles zamestnanosti v roku 2008, ako aj ďalší pokles v 2009. Miera nezamestnanosti stúpla v roku 2008 na hodnotu 6 % a v roku 2009 sa očakáva jej ďalšie zvýšenie. V roku 2008 stúpol počet ľudí nárokujúcich si dávky v nezamestnanosti o viac než 50 %. Rastúca nezamestnanosť zasahuje najmä sektor výstavby, a to zväčša mladých mužov. 3. Pri riešení finančnej krízy vo finančnom sektore a v rámci koordinovaného prístupu EÚ Írsko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Írsko v reakcii na hospodársky pokles nedávno prijalo opatrenia zahŕňajúce podporu realitného sektora a finančnú podporu pre najzraniteľnejšie skupiny. 4. Komisia posúdi opatrenia prijaté Írskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Írsko pokračovalo vo vykonávaní svojho národného programu reforiem. Prijalo opatrenia na zvýšenie dostupnosti zariadení starostlivosti o deti a na skvalitnenie zručností. Je potrebné vyvinúť ďalšie úsilie v reforme dôchodkov. Vývoj situácie na trhu s nehnuteľnosťami mal na verejné financie a rast HDP nepriaznivejší účinok, ako sa očakávalo. 6. Hlavné výzvy, ktorým dnes Írsko čelí, súvisia s dôsledkami rozmachu v sektore nehnuteľností a s finančnou krízou. Írske hospodárstvo je dnes oveľa zraniteľnejšie, keďže bola postupne oslabená jeho konkurencieschopnosť. Krajina musí vyrovnať svoj rast a znovu vybudovať konkurencieschopnosť. V strednodobom horizonte je potrebná dôchodková reforma na zabezpečenie udržateľnosti. Keďže aj rozpočtová situácia sa mierne zhoršila, medzi prvoradé úlohy by malo patriť obnovenie fiškálnej stability. Ak sa uvedené spojí s opatrnosťou pri určovaní priorít vo verejných výdavkoch a s presadzovaním reforiem podporujúcich rast prostredníctvom vyššej produktivity pomocou rozširovania a zvyšovania kvality fyzického i ľudského kapitálu, zväčší sa tým kapacita írskeho hospodárstva prispôsobiť sa a postupne opäť prejsť k strednodobému udržateľnému rastu. V tejto súvislosti je potrebné posilniť hospodársku súťaž v maloobchode. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Írsku, aby dôsledne vykonávalo štrukturálne reformy. Írsku sa odporúča najmä, aby: - postupne obnovilo fiškálnu udržateľnosť, - podporovalo urýchlený prechod k udržateľnému strednodobému rastu pomocou opatrení podporujúcich produktivitu. GRÉCKO 1. Rast HDP sa v roku 2008 mierne spomalil a dosiahol hodnotu niečo pod 3 %, čo bolo spôsobené najmä oslabením vonkajšieho dopytu. V roku 2009 sa očakáva jeho ďalšie spomalenie spôsobené zostupom v sektore nehnuteľností a menším rozmachom v investíciách. Inflácia hnaná nahor cenami energií a potravín sa v roku 2008 vyšplhala nad 4 %, ale očakáva sa, že v roku 2009 sa jej nárast zmierni. Rozpočtový deficit dosiahol v roku 2008 hodnotu 3,4 % HDP v dôsledku výpadkov v príjmoch a v menšej miere aj v dôsledku prekročenia výdavkov. Výška hrubého verejného dlhu v roku 2008 by mala dosiahnuť približne 94 % HDP. Bežný účet v roku 2008 zaznamená deficit 13,4 % HDP. V roku 2009 sa predpokladá jeho pokles. 2. Zamestnanosť v roku 2008 stúpla, hoci rástla pomalšie ako minulý rok. V roku 2009 sa očakáva, že rast zamestnanosti prejde do záporných hodnôt. Prognózy naznačujú zvyšovanie nezamestnanosti na úroveň 9 % v roku 2009. Predpokladá sa, že finančná kríza zasiahne najmä MSP v dôsledku sprísnenia úverových podmienok. Jej vplyv už teraz pociťuje sektor výstavby a námorná doprava. 3. Pri riešení finančnej krízy vo finančnom sektore a v rámci koordinovaného prístupu EÚ Grécko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Grécko v reakcii na hospodársky pokles nedávno oznámilo opatrenia zahŕňajúce podporu MSP. 4. Komisia posúdi opatrenia prijaté Gréckom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaných programov stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Grécko pokračovalo vo vykonávaní svojho národného programu reforiem. Bolo prijatých viacero opatrení v záujme reformy dôchodkového systému. Fiškálne sklzy v roku 2007 zdôraznili potrebu pokračovať vo fiškálnej konsolidácii naštartovanej v roku 2004. Je vítaná snaha gréckej politiky zreformovať svoju verejnú správu. Úspech tejto politiky závisí od jej účinnej implementácie. Je potrebné, aby Grécko vynaložilo viac úsilia pri riešení svojich problémov na trhu práce, najmä pokiaľ ide o aktívnu politiku trhu práce a opatrenia na vyriešenie problému neevidovanej práce. Treba urýchliť vykonávanie reforiem v oblasti vzdelávania a odbornej prípravy. 6. Nepriaznivé medzinárodné prostredie znamená, že je nevyhnutné zintenzívniť úsilie pri riešení makroekonomickej nerovnováhy a slabých stránok štruktúry gréckeho hospodárstva. V záujme posilnenia konkurencieschopnosti a rastového potenciálu je absolútne nevyhnutné pokračovať v štrukturálnych reformách. Grécko sa musí zamerať najmä na vykonávanie politík zahŕňajúcich investície do ľudského kapitálu, výskumu, vývoja a do inovácií, zlepšenie podnikateľského prostredia vrátane zriaďovania jediných kontaktných miest, zvyšovanie efektívnosti verejnej správy a uskutočňovanie krokov vedúcich k udržateľnému makroekonomickému prostrediu. Ďalším dôležitým aspektom obnovenia konkurencieschopnosti je potreba zabezpečiť, aby bol vývoj miezd tesnejšie zosúladený s vývojom produktivity. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Grécku, aby dôsledne vykonávalo štrukturálne reformy. Grécku sa odporúča najmä, aby: - sa v strednodobom horizonte zameralo na fiškálnu konsolidáciu a zlepšilo efektívnosť primárnych výdavkov, urýchlilo prebiehajúce reformy daňovej správy a rozpočtového procesu, znížilo pomer verejného dlhu k HDP a urýchlene napredovalo s vykonávaním dôchodkovej reformy, - prijalo opatrenia na posilnenie hospodárskej súťaže v odborných službách, vykonalo reformy na zvýšenie investícií do výskumu a vývoja a v záujme urýchlenia investičných projektov zameraných na zvýšenie rastu účinnejšie využívalo štrukturálne fondy, - vykonalo reformu verejnej správy budovaním účinných regulačných a kontrolných kapacít, ako aj kapacít na presadenie práva, kladúc dôraz na zjednodušenie regulačného prostredia pre podnikanie, a znižovaním byrokracie, - v rámci integrovaného prístupu založeného na flexiistote modernizovalo právne predpisy na ochranu zamestnania, znížilo nemzdové náklady práce pre nízkopríjmových pracovníkov, posilnilo aktívnu politiku trhu práce a premenilo neevidovanú prácu na oficiálne pracovné miesta, takisto urýchlilo vykonávanie reforiem v oblasti vzdelávania a odbornej prípravy, zvýšilo účasť na celoživotnom vzdelávaní a uľahčilo prechod do práce, najmä mládeži. ŠPANIELSKO 1. Rast reálneho HDP sa v Španielsku výrazne spomalil a dosiahol v roku 2008 úroveň 1,2 %. V roku 2009 sa očakáva ďalšie spomalenie. Tento vývoj je spôsobený prebiehajúcim poklesom výstavby bytov a k jeho zhoršeniu prispela globálna finančná kríza a sprísnenie úverových podmienok, čo viedlo k prudkému poklesu domáceho dopytu. Inflácia v roku 2008 prudko vystúpila na 4 %, ale očakáva sa jej značné zmiernenie. Deficit štátneho rozpočtu v roku 2008 zaznamenal hodnotu 3,4 % HDP, čo je v porovnaní s rokom 2007 viac ako 5 % zhoršenie. Deficit bežného účtu v roku 2008 dosiahol takmer 9,5 % HDP. 2. Zamestnanosť v roku 2008 klesla a tento trend bude pokračovať aj v roku 2009, hoci účasť na trhu práce, najmä pokiaľ ide o ženy, zostala vysoká. Uvedené posunulo mieru nezamestnanosti v roku 2008 na hodnotu presahujúcu 11 %, pričom v roku 2009 sa očakáva jej ďalšie výrazné zvýšenie až na hodnotu presahujúcu 16 %. Najviac sú ňou zasiahnutí prisťahovalci, mládež a nízkokvalifikovaní a medzi najviac ohrozené patrí sektor výstavby a automobilový priemysel. 3. Pri riešení finančnej krízy vo finančnom sektore a v rámci koordinovaného prístupu EÚ Španielsko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Španielsko v reakcii na hospodársky pokles nedávno oznámilo opatrenia zahŕňajúce investície do výstavby prostredníctvom verejného obstarávania, uľahčenie financovania pre MSP a podporu nezamestnaným. 4. Komisia posúdi opatrenia prijaté Španielskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Španielsko pokračovalo vo vykonávaní svojho národného programu reforiem. Vzhľadom na program lepšej právnej regulácie a v súvislosti so zlepšovaním dostupnosti starostlivosti o deti dosiahlo pokrok pri riešení výzvy, ako zlepšiť fungovanie energetického sektora, najmä pokiaľ ide o prepojenie so susednými krajinami. Je potrebné vyvinúť ďalšie úsilie v reforme vzdelávania. 6. Kľúčovou výzvou v strednodobom horizonte je pokračovať v štrukturálnych reformách na udržanie rastového potenciálu, skorigovať veľký deficit bežného účtu a uľahčiť reštrukturalizáciu sektora nehnuteľností. V tomto kontexte je kľúčová výzva zlepšiť konkurencieschopnosť posilnením inovácií, podporou hospodárskej súťaže, najmä v službách, zlepšením regulácie na trhu prenajímania a zvýšenie kvality ľudského kapitálu prostredníctvom celoživotného vzdelávania a ďalšej reformy vzdelávania. Ďalším dôležitým aspektom zvýšenia konkurencieschopnosti je potreba zabezpečiť, aby bol vývoj miezd tesnejšie zosúladený s vývojom produktivity v kontexte sociálneho dialógu. Reštrukturalizácia verejných výdavkov v prospech položiek podporujúcich produktivitu, napr. výskum, vývoj a inovácie, pomôže udržať zamestnanosť a hospodársku činnosť. Posilnená hospodárska súťaž v sektore služieb pomôže udržať infláciu na nižších hodnotách a zvýšiť nákladovú konkurencieschopnosť vývozu. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Španielsku, aby dôsledne vykonávalo štrukturálne reformy. Španielsku sa odporúča najmä, aby: - podporilo promptný prechod do zamestnania ďalšou stimuláciou mobility, zvyšovaním zručností a riešením segmentácie na trhu práce, - zabezpečilo účinné vykonávanie reforiem vzdelávania vrátane regionálnej úrovne, kladúc si za cieľ najmä zníženie počtu prípadov predčasného ukončenia školskej dochádzky a zvýšenie počtu osôb s ukončeným vyšším stredoškolským vzdelaním, - zlepšilo konkurencieschopnosť posilnením hospodárskej súťaže v službách a v sektore elektrickej energie nepoľavujúcim úsilím eliminovať maloobchodný predaj elektriny a sieťové tarify s podhodnotenými cenami a pokračovalo v podpore efektívnosti výskumu a vývoja. FRANCÚZSKO 1. V roku 2008 sa vo Francúzsku výrazne spomalil rast HDP, a to na 0,7 % najmä v dôsledku slabého domáceho dopytu. Kapitál a rast v oblasti investícií do nehnuteľností stagnujú v dôsledku zhoršujúcich sa hospodárskych vyhliadok a prísnejších úverových podmienok. V roku 2009 sa v oblasti rastu predpokladá takisto zlá situácia. Inflácia v roku 2008 stúpla na hodnotu 3,2 %, ale v roku 2009 sa spomalí. Deficit verejných financií bol v roku 2008 rovný 3,2 % HDP. Globálny pokles zasahuje vývoz, čím v roku 2008 prispel k očakávanému zvyšovaniu deficitu bežného účtu na hodnotu približne 3,8 % HDP, ktorá by sa podľa prognóz nemala zmeniť. 2. Rast zamestnanosti v roku 2008 takmer stagnoval a v roku 2009 sa očakáva jej pokles. Nezamestnanosť zostala v roku 2008 na úrovni približne 8 %, v roku 2009 sa však očakáva jej zvýšenie. Súčasný hospodársky pokles začal výrazne zasahovať trh práce v priemyselnom sektore, najmä v automobilovom priemysle a výstavbe, kde ľudia strácajú pracovné miesta. 3. Pri riešení finančnej krízy vo finančnom sektore a v rámci koordinovaného prístupu EÚ Francúzsko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Francúzsko v reakcii na hospodársky pokles nedávno oznámilo opatrenia zahŕňajúce investície do infraštruktúry, zvyšovania účinnosti energetiky a do výroby energií a podporu MSP a sektoru výstavby. 4. Komisia posúdi opatrenia prijaté Francúzskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Francúzsko pokračovalo vo vykonávaní svojho národného programu reforiem. V rámci komplexného reformného programu bolo prijatých viacero opatrení, konkrétne v oblasti podpory MSP, využívania IKT, zlepšenia výsledkov výskumu a vývoja, environmentálnej politiky, v oblasti reformy trhu práce a zlepšení sociálneho dialógu. Je potrebné vyvinúť ďalšie úsilie v zlepšení rozpočtovej konsolidácie v strednodobom horizonte, posilnení hospodárskej súťaže v energetike, nákladnej železničnej doprave a v regulovaných profesiách, pokračujúcej modernizácii pracovných právnych predpisov a v rozširovaní príležitostí v rámci odbornej prípravy. 6. Medzi kľúčové výzvy Francúzska v strednodobom horizonte patrí pokračovať v modernizácii trhu práce v záujme zlepšenia jeho fungovania a riešenia jeho segmentácie a pokračovať v skvalitňovaní celkového rámca pre hospodársku súťaž v sektore služieb vrátane maloobchodu. Pri riešení tejto potreby je nevyhnutné prísne dodržiavať vládou oznámený výdavkový cieľ: nulové zvýšenie pre štát. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Francúzsku, aby dôsledne vykonávalo štrukturálne reformy. Francúzsku sa odporúča najmä, aby: - posilnilo tempo rozpočtovej konsolidácie a redukcie dlhu v strednodobom horizonte dodržiavaním svojich výdavkových cieľov a konkrétnejšie dodržalo nulové zvýšenie štátnych výdavkov. Uvedené treba zosúladiť s ďalším skvalitnením dôchodkového systému v záujme zabezpečenia dlhodobej udržateľnosti verejných financií, - ďalej skvalitnilo celkový rámec pre hospodársku súťaž, kladúc dôraz na: sieťové odvetvia (plyn, elektrina a železničná doprava), uvoľnenie obmedzujúcich pravidiel vo viazaných živnostiach a regulovaných profesiách, najmä v službách a maloobchode, a na posilnenie právomocí orgánu hospodárskej súťaže a orgánu pre reguláciu železníc, - v rámci integrovaného prístupu založeného na flexiistote ďalej modernizovalo ochranu zamestnania s cieľom znížiť segmentáciu trhu práce medzi typmi pracovných zmlúv a podporiť vstup na trh práce a presuny na ňom, najmä pre mládež, a rozšírilo príležitosti na celoživotné vzdelávanie s cieľom ich lepšieho zosúladenia s potrebami trhu práce. TALIANSKO 1. Talianske hospodárstvo zaznamenalo v roku 2008 zostup o odhadovanú hodnotu 0,6 %. Vysoká inflácia, negatívny vplyv bohatstva a zvýšenie neistoty brzdili súkromnú spotrebu, pričom klesal dopyt a prísnejšie podmienky financovania viedli k nižším investíciám. Zhoršenie nákladovej konkurencieschopnosti a slabší globálny dopyt zasiahli aj vývoz. HDP by malo klesnúť aj v roku 2009 o ďalšie 2 %. Inflácia vrcholila v treťom štvrťroku 2008 a podľa prognóz sa má zmierniť. Po zostupe na 1,6 % HDP v roku 2007 má rozpočtový deficit opäť stúpajúcu tendenciu. Výška hrubého verejného dlhu sa v roku 2008 podľa všetkého vyšplhala nad 105 % HDP a očakáva sa jej ďalší nárast v roku 2009 aj 2010. Pokiaľ ide o deficit bežného účtu v roku 2008, očakáva sa hodnota nad 2 % HDP, no stabilizovaná v roku 2009 aj 2010. 2. Kým rast zamestnanosti za rok 2008 bude pravdepodobne mierne pozitívny, v roku 2009 sa predpokladá jeho prechod do záporných hodnôt. Keďže nárast počtu pracovných síl prevýšil rast zamestnanosti, prvýkrát v priebehu 10 rokov v roku 2008 stúpla miera nezamestnanosti a tento negatívny trend sa očakáva aj v roku 2009. Kríza zasiahne najviac pravdepodobne nízkokvalifikovaných a pracovníkov s atypickými pracovnými zmluvami. 3. Pri riešení finančnej krízy vo finančnom sektore a v rámci koordinovaného prístupu EÚ Taliansko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Taliansko v reakcii na hospodársky pokles nedávno prijalo opatrenia zamerané na udržanie súkromnej spotreby, najmä podporou domácností s nízkymi príjmami. 4. Komisia posúdi opatrenia prijaté Talianskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Taliansko pokračovalo vo vykonávaní svojho národného programu reforiem. Najviditeľnejší pokrok dosiahlo v oblasti fiškálnych úprav. Boli prijaté niektoré opatrenia na zlepšenie podnikateľského prostredia. Krajina podnikla úvodné kroky na zaujatie prístupu založeného na flexiistote a ešte sa len uvidí, aké výsledky prinesú nové opatrenia v oblasti vzdelávania a výskumu. Je potrebné vyvinúť ďalšie úsilie v záujme posilnenia hospodárskej súťaže. 6. Talianske hospodárstvo sa niekoľko rokov držalo v úzadí slabým rastom produktivity a hodnotou verejného dlhu pretrvávajúcou nad hodnotou HDP. Tento dlh rozhodujúcim spôsobom závisí od fiškálnej udržateľnosti. Medzi kľúčové politiky nevyhnutné pri riešení slabej produktivity patria ďalekosiahle štrukturálne reformy vrátane posilnenia rámca pre hospodársku súťaž, ďalšie posilnenie podnikateľského prostredia znižovaním byrokracie na všetkých úrovniach verejnej správy, zlepšenie fungovania trhu práce a podpora výskumu a vývoja. Väčšiu pozornosť treba venovať formovaniu ľudského kapitálu a nevyužitý potenciál pracovnej sily je potrebné lepšie využiť, najmä pokiaľ ide o juh krajiny. Ďalším dôležitým aspektom obnovenia konkurencieschopnosti je zabezpečenie tesnejšieho zosúladenia vývoja miezd s vývojom produktivity prostredníctvom ďalšej decentralizácie mechanizmov na stanovovanie miezd. V záujme nadviazania na rozpočtové reformy prijaté v júli 2008 je zo strednodobého hľadiska dôležité udržať trvalo udržateľnú tendenciu verejných financií s cieľom vytvoriť priaznivejšie podmienky pre investície a vytvoriť priestor pre posilnenie výdavkov na oblasť ľudského kapitálu a infraštruktúru. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Taliansku, aby dôsledne vykonávalo štrukturálne reformy. Taliansku sa odporúča najmä, aby: - sa zameralo na fiškálnu konsolidáciu v strednodobom horizonte v záujme zlepšenia udržateľnosti verejných financií, najmä pomocou brzdenia rastu súčasných primárnych výdavkov, pritom posilnením efektívnosti výdavkov, a zabezpečilo úplné zosúladenie nadchádzajúceho fiškálneho federálneho rámca s týmto cieľom, - promptne zaviedlo a presadilo vykonávanie komplexných reforiem s cieľom posilniť rámec pre hospodársku súťaž na trhoch výrobkov a služieb, najmä v maloobchode a distribúcii pohonných hmôt, odborných a finančných službách, preprave plynu, leteckej doprave a v miestnych verejnoprospešných službách, a znížilo byrokraciu na všetkých úrovniach verejnej správy reformou organizácie verejnej správy a zvýšilo jej produktivitu, - riešilo slabú produktivitu, zlepšilo efektívnosť a výsledky vzdelávacieho systému okrem iného aj dôsledným monitorovaním dodržiavania noriem kvality, venujúc pozornosť otázke rovnosti, - v rámci prístupu založeného na flexiistote a v záujme obmedziť regionálne rozdiely prerozdelilo sociálne výdavky s cieľom zaviesť jednotný systém dávok v nezamestnanosti, zabezpečilo efektívne fungovanie služieb zamestnanosti a podporovalo celoživotné vzdelávanie a naďalej riešilo neevidovanú prácu. CYPRUS 1. Rast reálneho HDP sa v roku 2008 spomalil len mierne a zaznamenal 3,6 %, keďže domáci dopyt a najmä súkromná spotreba naďalej vehementne rástli. V roku 2009 udávajú prognózy výrazné spomalenie rastu spôsobené hlavne znížením hospodárskej činnosti v krajinách hlavných obchodných partnerov Cypru a vplyvom tohto zníženia na cestovný ruch a zahraničný dopyt po nehnuteľnostiach. Stúpajúce zadlžovanie domácností a neisté prostredie pravdepodobne zabrzdia súkromnú spotrebu. Miera inflácie sa oproti roku 2007 zdvojnásobila a v roku 2008 vystúpila na 4,4 %, najmä v dôsledku vyšších cien dovážanej ropy a potravín. V roku 2009 sa predpokladá jej pokles. Očakáva sa, že prebytok štátneho rozpočtu v roku 2008 zaznamená hodnotu 1 % HDP. Pomerne vysoké zvýšenie miezd negatívne ovplyvnilo konkurencieschopnosť cyperského hospodárstva a spolu so znížením vonkajšieho dopytu, nižšími príjmami z cestovného ruchu a s výrazne vyššími cenami komodít to viedlo k zvýšeniu deficitu bežného účtu v roku 2008 na hodnotu presahujúcu 13 % HDP, ktorá by podľa prognóz mala v roku 2009 klesnúť na 12 %. 2. Momentálne údaje z trhu práce ukazujú, že rast zamestnanosti dosiahol v roku 2008 2 % a nezamestnanosť nepatrne klesla na 3,9 %. Rast zamestnanosti sa však v priebehu roka 2009 podľa všetkého spomalí a povedie k zvýšeniu nezamestnanosti. Zo súčasného vývoja na trhu práce vyplýva, že kríza zasiahne pravdepodobne najmä cestovný ruch a sektor výstavby a hlavne nízkokvalifikovanú zahraničnú pracovnú silu zamestnanú v týchto sektoroch. 3. Cyprus v reakcii na hospodársky pokles nedávno oznámil opatrenia zahŕňajúce podporu nízkopríjmovým domácnostiam. 4. Komisia posúdi opatrenia prijaté Cyprom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Cyprus pokračoval vo vykonávaní svojho národného programu reforiem. Za pozitívnu hospodársku výkonnosť v roku 2008 vďačí hlavne svojej mikroekonomickej politike zameranej na rozvoj informačnej spoločnosti a vytváranie podmienok pre udržateľný rast, ako aj politike sociálnej inklúzie. Boli prijaté opatrenia na zabezpečenie dlhodobej fiškálnej udržateľnosti, najmä v oblasti dôchodkov. Je potrebné doplniť uvedené reformou systému zdravotnej starostlivosti. Ďalšie opatrenia sú potrebné v súvislosti so zlepšením výsledkov výskumu a vývoja. Cyprus prijal stratégiu celoživotného vzdelávania a teraz je potrebné vykonávať ju napr. prostredníctvom ďalších opatrení v záujme reformy stredného technického a odborného školstva a učňovského školstva. V mikroekonomickej oblasti pomohli isté nové opatrenia pri riešení nedostatočnej hospodárskej súťaže v odborných službách. 6. Cyperské hospodárstvo sa vyznačuje vysokým stupňom profesijnej špecializácie, čo keď sa spojí s otvorenosťou tejto krajiny voči vonkajšiemu svetu, vedie k väčšej zraniteľnosti voči vonkajším šokom. Priebežný prechod na diverzifikovanejšie, inovačne orientované hospodárstvo je potrebný aj z hľadiska zvýšenia odolnosti proti konkurencii pochádzajúcej z ekonomík charakterizovaných nižšími nákladmi. Je potrebné vyvinúť úsilie v záujme zvýšenia produktivity práce pomocou investícií do znalostí, zručností, podnikateľského prostredia a do inovácií. Politická výzva na rok 2009, ktorú treba riešiť najskôr, je zvýšenie konkurencieschopnosti krajiny. Vzhľadom na pomerne vysokú vonkajšiu nerovnováhu bude potrebné zosúladiť mzdy s produktivitou. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Cypru, aby dôsledne vykonával štrukturálne reformy. Cypru sa odporúča najmä, aby: - pokračovalo v úsilí rozširovať možnosti celoživotného vzdelávania, najmä pre nízkokvalifikovaných, nezamestnaných a znevýhodnené skupiny, pomocou vykonávania opatrení v rámci schválenej národnej stratégie celoživotného vzdelávania vrátane reforiem odborného vzdelávania a prípravy a nového systému moderného učňovského vzdelávania. LOTYšSKO 1. Pozícia Lotyšska v raste HDP sa v roku 2008 prudko zhoršila a hladina rastu klesla z 10 % v roku 2007 na hodnotu približne 2 %. Neutešená hospodárska situácia a finančná kríza spôsobili zhoršenie dostupnosti úverov a následne pokles súkromnej spotreby a oslabenie trhu s nehnuteľnosťami. Negatívne bola zasiahnutá najmä oblasť investícií, ktoré podľa predpokladov zaznamenali v roku 2008 úbytok o približne 9 %. HDP bude pravdepodobne určitý čas výrazne klesať. Inflácia sa v roku 2008 vyšplhala na 15,3 %, ale v roku 2009 sa zníži. Hlboká recesia bude mať negatívny dopad na vyrovnanosť štátneho rozpočtu, deficit ktorého by sa mal podľa predpokladov v roku 2008 priblížiť 3,5 % HDP. Pokles domáceho dopytu prispel k rozvíreniu silnej vonkajšej nerovnováhy. Významný pokles dovozu v roku 2008 pomohol znížiť deficit bežného účtu na úroveň približne 15 % HDP. 2. Zamestnanosť v roku 2009 významne klesne. Už teraz sa zvyšuje nezamestnanosť a očakáva sa, že jej hladina z roku 2008 rovná približne 6,5 % sa výrazne zvýši. Strata pracovného miesta zatiaľ zasiahla najmä nízkokvalifikovaných zamestnaných vo výstavbe a maloobchode, ale čoraz viac zasahuje aj iné skupiny. V budúcnosti pravdepodobne postihne celú škálu znevýhodnených skupín a mládež, zvrátiac tým výsledky zlepšenia v oblasti zamestnanosti týchto skupín za posledné obdobie. 3. Pri riešení finančnej krízy vo finančnom sektore a v spojení s medzinárodnou finančnou pomocou dohodnutou v decembri 2008 Lotyšsko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makrofinančnú stabilitu. V roku 2008 vyšlo najavo, že Lotyšsko zakúsi významný a dlhotrvajúci zostup. Lotyšský kapitál, finančné trhy a bankový systém krajiny sa ocitli pod nahromadeným tlakom a donútili orgány krajiny akceptovať potrebu súrnej medzinárodnej finančnej pomoci. Dňa 12. decembra 2008 parlament prijal Program ekonomickej stabilizácie, ktorý by mal krajine pomôcť udržať dôveryhodnosť jej finančného systému z domáceho pohľadu aj z pohľadu zahraničia a priamo i nepriamo prispieť k zastaveniu a zvráteniu zhoršovania jej nákladovej konkurencieschopnosti a inflačných tlakov prostredníctvom zníženia nákladov na mzdy vo verejnej správe, čo by malo tvoriť ústredný aspekt oveľa prísnejšej fiškálnej politiky. Program by mal posilniť aj rastový potenciál hospodárstva prostredníctvom celého radu štrukturálnych reforiem. 4. Komisia posúdi opatrenia prijaté Lotyšskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tejto súvislosti by Lotyšsko malo dodržiavať ciele v oblasti verejných financií stanovené vo svojom Programe ekonomickej stabilizácie, urýchlene by malo riešiť svoju makroekonomickú nerovnováhu a plne by malo implementovať memorandum o vyrovnaní platieb. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Lotyšsko pokračovalo vo vykonávaní svojho národného programu reforiem. Vláda obmedzila plánované výdavky a navrhla opatrenia na obmedzenie rastu miezd vo verejnej správe. Boli prijaté opatrenia na zlepšenie výsledkov výskumu a vývoja. Krajina prijala významné opatrenia na zvýšenie ponuky pracovnej sily v strednodobom horizonte, ale viac úsilia treba vyvinúť pri vypracovaní stratégie celoživotného vzdelávania. Zlepšilo sa regulačné prostredie. Určitý pokrok nastal aj v zlepšovaní dostupnosti starostlivosti o deti. 6. Hospodárska výzva pre Lotyšsko, ktorú treba riešiť najskôr, je zabezpečenie makrofinančnej stability, keďže krajine hrozí významný a dlhotrvajúci zostup. V strednodobom horizonte posilnenie investícií do výskumu a vývoja, do inovácií a vzdelávania musí uľahčiť presun zo sektorov orientovaných na domáci dopyt smerom k obchodovateľným tovarom. Je potrebné urýchlene vykonať štrukturálne reformy na zvýšenie pružnosti trhu práce a podporu presunov, najmä pomocou efektívnejšej aktivácie a odbornej prípravy. Politika miezd vo verejnej správe by mala vyslať správny signál smerom k zmierňovaniu mzdových požiadaviek v súkromnom sektore, napomáhajúc tým udržať infláciu a zachovať nákladovú konkurencieschopnosť vývozu. Včasné a rozhodné vykonávanie programov štrukturálnych fondov bude mať pozitívny vplyv na posilnenie ponukového potenciálu hospodárstva, podporí zamestnanosť a zabezpečí dostupnosť financií pre podnikateľské subjekty. Je potrebné udržať administratívne kapacity na vykonávanie programov. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Lotyšsku, aby dôsledne vykonávalo štrukturálne reformy. Lotyšsku sa odporúča najmä, aby: - sa zameralo na reštriktívnu fiškálnu politiku, v rámci ktorej sa v oblasti výdavkov opatrne určujú priority a daňové i výdavkové opatrenia sa zameriavajú na posilnenie ponukového potenciálu hospodárstva. Malo by mu v tom pomôcť prijatie pevného strednodobého fiškálneho rámca s prísnymi stropmi pre výdavky, - v záujme zníženia inflácie a zlepšenia konkurencieschopnosti podporilo zmiernenie mzdových požiadaviek vo verejnoprávnom aj súkromnom sektore, - v rámci integrovaného prístupu založeného na flexiistote zintenzívnilo úsilie v záujme zvýšenia ponuky pracovnej sily a produktivity posilnením aktivačných opatrení a posunutím vzdelávania a odbornej prípravy na úroveň, ktorá lepšie zodpovedá potrebám trhu práce, zahrnúc do uvedeného aj vykonávanie koherentnej stratégie celoživotného vzdelávania, - lepšie integrovalo politiku v oblasti výskumu, vývoja a inovácií, najmä pomocou partnerstiev medzi kľúčovými súkromnými a verejnoprávnymi partnermi a pomocou ďalšej stimulácie investícií od súkromného sektora. LITVA 1. HDP podľa všetkého v roku 2008 vzrástlo o 3,4 %, čo je oveľa menej ako v roku 2007 (8,9 %). Trh s nehnuteľnosťami sa prispôsobil situácii a investície v ňom klesli. Prísnejšie úverové obmedzenia, oslabovanie reálnych príjmov a pokles dôvery medzi podnikateľmi a spotrebiteľmi s najväčšou pravdepodobnosťou v roku 2009 znížia domáci dopyt. Inflácia v roku 2008 vrcholila na hodnote 11 %, čomu napomohli vysoké ceny komodít a tlak na domáce mzdy, ale následne klesla. V dôsledku zhoršujúcej sa hospodárskej situácie a dodatočných výdavkov prudko stúpa deficit štátneho rozpočtu. Očakáva sa, že sa jeho úroveň v roku 2008 priblíži 3 % HDP a v roku 2009 sa ešte zvýši, ak nebudú prijaté žiadne doplňujúce úsporné opatrenia. Významné zvýšenie miezd podlomilo vonkajšiu konkurencieschopnosť, čo spolu s oslabením vonkajšieho dopytu pravdepodobne povedie k potlačeniu rastu vývozu v roku 2009. Potlačenie domáceho dopytu však pravdepodobne zas oslabí rast dovozu, čo povedie k zníženiu deficitu bežného účtu z hladiny 12,6 % HDP v roku 2008. 2. Momentálne údaje z trhu práce naznačujú, že rast zamestnanosti v roku 2008 zabehol do záporných hodnôt a nezamestnanosť sa podľa všetkého zvýši nad 5 %. K rozsiahlym prepúšťaniam zamestnancov sa pristupuje čoraz častejšie, zasahujúc najmä nízkokvalifikovanú mládež s nízkou úrovňou zručností, obyvateľov vidieka a starších pracovníkov. Môžu sa prehĺbiť regionálne rozdiely v nezamestnanosti. 3. Dňa 9. decembra 2008 novozvolená vláda prijala protikrízový vládny program, v rámci ktorého ohlásila viacero fiškálnych opatrení na riešenie makroekonomickej nerovnováhy krajiny a postupné znižovanie celkového deficitu štátneho rozpočtu od roku 2009. 4. Komisia posúdi opatrenia prijaté Litvou pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tejto súvislosti by Litva mala dodržiavať ciele v oblasti verejných financií stanovené vo svojom protikrízovom programe. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Litva pokračovala vo vykonávaní svojho národného programu reforiem. Bolo vykonaných viacero opatrení na zlepšenie zamestnanosti mládeže a zabezpečenie odbornej prípravy pre podnikateľov. Je potrebné vyvinúť ďalšie úsilie v kľúčových politických oblastiach v záujme zlepšenia makrofinančnej stability a zníženia inflácie. Okrem toho bude potrebná ďalšia podpora v záujme stimulácie priamych zahraničných investícií, zlepšenia výsledkov v oblasti výskumu, vývoja a inovácií, skvalitnenia regulačného prostredia a v záujme ochrany zdravia a bezpečnosti. 6. Vysoký hospodársky rast a vysťahovalectvo prispeli k zúženiu trhu práce a spôsobili zvýšenie nákladov práce, čím znížili konkurencieschopnosť Litvy. Súčasný hospodársky pokles však povedie k zvyšovaniu nezamestnanosti, takže aktívna politika trhu práce nadobudne na dôležitosti. Najdôležitejšia úloha, ktorá však stojí pred Litvou, je znižovanie makroekonomickej nerovnováhy. Na zastavenie inflácie a zhoršovania konkurencieschopnosti je potrebné, aby bol vývoj miezd tesnejšie zosúladený s produktivitou a posilnilo sa podnikateľské prostredie a administratívne kapacity. Okrem toho je potrebné posilniť rast produktivity skvalitnením zručností a zvýšením výsledkov inovácií vrátane pritiahnutia priamych zahraničných investícií. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Litve, aby dôsledne vykonávala štrukturálne reformy. Litve sa odporúča najmä, aby: - posilnila makroekonomickú stabilitu zameraním sa na reštriktívnu fiškálnu politiku, v rámci ktorej sa v oblasti výdavkov opatrne určujú priority, - zachovala vonkajšiu konkurencieschopnosť udržaním vývoja miezd v súlade s rastom produktivity, - zabezpečila, že vykonávanie štrukturálnych reforiem v oblasti výskumu, vývoja a inovácií tvorí prioritu doplnenú dostatočným finančným záväzkom, a zamerala sa pritom najmä na ľudské zdroje v oblasti výskumu a vývoja a na širšie zapojenie podnikov do inovácií, - zintenzívnila úsilie zreformovať vzdelávanie a odbornú prípravu na zabezpečenie ich kvality a relevantnosti vo vzťahu k potrebám trhu práce a podporovala celoživotné vzdelávanie najmä pre starších pracovníkov. LUXEMBURSKO 1. Rast HDP sa v roku 2008 spomalil a dosiahol hodnotu približne 1 %, čo je oveľa menej ako v roku 2007 (5,2 %), keďže sa začal prejavovať pokles medzinárodného hospodárstva. Predpokladá sa, že v roku 2009 bude tento trend pokračovať. Uvedený vývoj podporuje nízky vonkajší dopyt a súkromné investície. Inflácia sa v roku 2008 vyšplhala na hodnotu presahujúcu 4 % v dôsledku zvyšujúcich sa cien energií a potravín, ale v roku 2009 sa očakáva jej zmiernenie. Hospodársky pokles pravdepodobne prispel k zníženiu rozpočtového prebytku v roku 2008 na hodnotu 3,0 % HDP. Za rok 2008 by malo Luxembursko zaznamenať prebytok bežného účtu na úrovni nad 8 % HDP, ktorá v roku 2009 pravdepodobne trochu klesne. 2. Zamestnanosť v roku 2008 naďalej rástla a miera nezamestnanosti zostala na úrovni 4,1 %. V roku 2009 sa však očakáva menej pozitívna situácia, spomalenie rastu zamestnanosti a zvýšenie nezamestnanosti. Luxembursko bude čeliť problémom spôsobeným súčasnou krízou, ktoré pravdepodobne zasiahnu dopravu a oceliarsky priemysel, ako aj oblasti podnikania súvisiace s automobilovým priemyslom. 3. Pri riešení finančnej krízy vo finančnom sektore a v rámci koordinovaného prístupu EÚ Luxembursko prijalo podporné opatrenia na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Luxembursko v reakcii na hospodársky pokles nedávno oznámilo opatrenia zahŕňajúce znížené zdaňovanie podnikov a podporu nízkopríjmovým domácnostiam. 4. Komisia posúdi opatrenia prijaté Luxemburskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. 5. Luxembursko pokračovalo vo vykonávaní svojho národného programu reforiem. Krajina dosiahla istý pokrok pri zvyšovaní miery zamestnanosti starších pracovníkov, znižovaní počtu prípadov predčasného ukončenia školskej dochádzky, odstraňovaní umelých prekážok vo vzdelávacom systéme a pri zatraktívňovaní hospodárskeho prostredia. Sú potrebné ďalšie opatrenia na riešenie týchto skrytých výziev. 6. Keďže finančný sektor tvorí viac ako štvrtinu HDP krajiny, súčasná finančná kríza by ju mohla hlboko zasiahnuť. Okrem toho pomerne rapídne zvýšenie jednotkových nákladov práce pravdepodobne negatívne ovplyvní konkurencieschopnosť. Zhoršovanie situácie bude pokračovať pravdepodobne aj v nasledujúcich rokoch, pretože v rokoch 2008 a 2009 sa očakáva zníženie produktivity. Z dlhodobého hľadiska je potrebné zreformovať dôchodkový systém v záujme zabezpečenia jeho dlhodobej udržateľnosti. Miera zamestnanosti obyvateľov krajiny zaostáva za európskym priemerom a zvlášť nízka je u starších vekových kategórií. Luxembursko potrebuje vyvinúť ďalšie úsilie v oblasti posilnenia atraktívnosti podnikateľského prostredia. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. MAďARSKO 1. Po prudkom poklese na 1,1 % v roku 2007 (najmä v súvislosti s programom fiškálnych úprav, ktorý sa začal v polovici roku 2006) sa rast HDP v roku 2008 spomalil na 0,9 % napriek významnej poľnohospodárskej produkcii. V budúcnosti sa očakáva prudký hospodársky pokles vzhľadom na rýchle sa zhoršujúce vonkajšie prostredie. Finančná kríza mala obzvlášť silné nepriaznivé účinky na maďarské finančné a devízové trhy a viedla k dočasnému zmrazeniu trhu so štátnymi dlhopismi, prudkému poklesu na trhu s cennými papiermi a k silnej devalvácii meny. Inflácia v roku 2008 prekročila 6 %, ale od polovice roku 2007 má klesajúcu tendenciu, ktorá by mala pokračovať aj naďalej. Predpokladá sa, že rozpočtový deficit napriek tomuto útlmu dosiahol v roku 2008 3,3 % HDP, pričom orgány plánujú ďalšie úpravy. Deficit bežného účtu sa v roku 2008 mierne zvýšil na približne 7 % HDP. 2. Zamestnanosť sa v roku 2008 znížila približne o 1 % a tento trend bude pokračovať aj v roku 2009. Miera nezamestnanosti by mala naďalej stúpať z úrovne približne 7,7 %, ktorá sa dosiahla v roku 2008. Je možné, že v závislosti od intenzity hospodárskeho poklesu sa nezamestnanosť neobmedzí len na nízkokvalifikovaných a znevýhodnené skupiny. 3. V kontexte pôžičky Spoločenstva na podporu platobnej bilancie Maďarska súvisiacej s reakciou na výkyvy finančného trhu podpísali príslušné orgány 19. novembra 2008 memorandum o porozumení, v ktorom sa stanovujú podmienky hospodárskej politiky spojené s jej čerpaním, najmä pokiaľ ide o fiškálnu konsolidáciu a reformu fiškálneho riadenia. 4. Komisia posúdi opatrenia prijaté Maďarskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tomto kontexte by Maďarsko malo plne implementovať svoje memorandum o platobnej bilancii. Okrem toho opatrenia odporúčané v odseku 7 by mali byť vykonané promptne, najmä v záujme stimulácie prechodu na hospodárstvo s nízkou produkciou oxidu uhličitého a posilnenia potenciálu na dlhodobý rast. 5. Maďarsko pokračovalo vo vykonávaní svojho národného programu reforiem. Fiškálna politika pravdepodobne aj v roku 2008 povedie k lepšej úrovni konsolidácie ako sa plánovalo. Je potrebné vyvinúť ďalšie úsilie v štrukturálnej reforme a reforme pracovného trhu. Štrukturálne fondy zohrávajú kľúčovú úlohu pri vykonávaní národného programu reforiem a sú už v pokročilom štádiu uplatňovania. Po otrasoch na finančnom trhu maďarské orgány prijali súbor opatrení na obnovu dôvery v trh, vrátane urýchleného znižovania deficitu, zlepšeného fiškálneho riadenia a posilnenej regulácie a dohľadu nad finančným sektorom. 6. Politickou výzvou pre Maďarsko je zmiernenie negatívneho dosahu finančnej krízy pri súčasnom zachovaní fiškálnej stability a posilnení dôveryhodnosti hospodárskej politiky. S týmto cieľom by sa malo zabrániť ďalšiemu zhoršovaniu vonkajšej konkurencieschopnosti zabezpečením, aby zvyšovanie miezd bolo v súlade s produktivitou. V strednodobom horizonte je prvoradé úsilie o zlepšenie makroekonomickej a fiškálnej stability. Toto si vyžaduje zvyšovanie efektívnosti verejného sektora a sektora zdravotnej starostlivosti a zlepšovanie fungovania trhu práce. Napriek určitému pokroku je možné dosiahnuť vo verejnom sektore ďalšie úspory na základe efektívnosti. Celková miera zamestnanosti v Maďarsku (57,3 %) bola v roku 2007 treťou najnižšou v rámci EÚ, s obzvlášť nízkou účasťou mladých a starších ľudí a iných znevýhodnených skupín. Je potrebné ďalej rozvíjať schopnosť systému vzdelávania a odbornej prípravy reagovať na potreby trhu práce, aby sa efektívne odstraňoval nesúlad ponúkaných kvalifikácií a požiadaviek tohto trhu. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Maďarsku, aby dôsledne vykonávalo štrukturálne reformy. Maďarsku sa odporúča najmä, aby: - na základe významného pokroku, ktorý sa dosiahol vo fiškálnej konsolidácii, vykonalo potrebné opatrenia na zabezpečenie trvalého znižovania deficitu verejných financií a miery verejného dlhu so zvýšeným zameraním sa na stranu výdavkov, - pokračovalo v reformovaní verejnej správy, zdravotnej starostlivosti, dôchodkového systému a školstva s cieľom zabezpečiť dlhodobú fiškálnu udržateľnosť a zlepšiť ekonomickú efektívnosť. Toto by malo zahŕňať kroky na ďalšie zvýšenie veku odchodu do dôchodku, dôsledné uskutočnenie prijatej reformy systému invalidných dôchodkov a ďalšiu reštrukturalizáciu zdravotnej starostlivosti, - ďalej posilnilo a lepšie sa zameralo na aktívne politiky trhu práce s cieľom zlepšiť situáciu na trhu práce, najmä situáciu znevýhodnených skupín a geografických oblastí, - pokračovalo v zvyšovaní odbornej úrovne, aj prostredníctvom zvyšovania účasti dospelých na celoživotnom vzdelávaní; ďalej zlepšovalo schopnosť systému vzdelávania a odbornej prípravy reagovať na potreby trhu práce a zabezpečilo prístup k vysokokvalitnému vzdelávaniu a odbornej príprave pre všetkých. MALTA 1. Predpokladá sa, že HDP v roku 2008 vzrástlo o 2,1 %, z úrovne 3,9 % v roku 2007. Očakáva sa, že rast HDP sa v roku 2009 spomalí. Inflácia sa v polovici roku 2008 zvýšila na 4,7 %, čo bolo spôsobené vyššími medzinárodnými cenami potravín a ropy a pravdepodobne posilnené slabou domácou konkurenciou a vysokou závislosťou na dovoze energií. Fiškálna pozícia sa v roku 2008 zhoršila a rozpočtový deficit vzrástol na 3,5 % HDP. Slabší globálny dopyt viedol k prehĺbeniu deficitu bežného účtu. 2. Rast zamestnanosti sa v roku 2008 spomalil a tento trend bude v roku 2009 pokračovať v dôsledku zníženia tempa hospodárskej aktivity. Zamestnanosť žien sa v roku 2007 mierne zvýšila, ale na úrovni 36,9 % naďalej zostáva najnižšou v EÚ. Miera zamestnanosti starších pracovníkov sa v roku 2007 v skutočnosti znížila (28,3 %). Očakáva sa nárast nezamestnanosti voči hodnote 6,5 % z roku 2008, ktorý postihne najmä nízkokvalifikovaných pracovníkov v sektore výroby a turistického ruchu, hoci aj iné sektory (finančné služby a IKT) sú v súčasnosti stále viac ohrozené. 3. Malta nedávno v záujme riešenia hospodárskeho poklesu oznámila opatrenia, zahŕňajúce veľké investície do infraštruktúry, životného prostredia a cestovného ruchu a znížené zdanenie domácností. 4. Komisia posúdi opatrenia prijaté Maltou pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Malta pokračovala vo vykonávaní svojho národného programu reforiem. Dosiahol sa pokrok v riešení hospodárskej súťaže a v reforme trhu práce. Pozitívne iniciatívy v roku 2008 zahŕňajú prvé kroky na privatizáciu lodeníc, vytvorenie integrovaného prístupu založeného na flexiistote a stanovenie cieľa pre zníženie administratívnej záťaže. Sú potrebné ďalšie opatrenia na zlepšenie systému zdravotnej starostlivosti, podnikateľského prostredia a fungovania trhu s energiami. Pokrok v úsilí o konsolidáciu rozpočtu sa v roku 2008 spomalil. 6. Malta je vo veľkej miere závislá na dovoze energie, prírodných zdrojov, výrobných vstupov a spotrebného tovaru. Základom hospodárskeho rozvoja Malty sú jej ľudské zdroje, v ktorých sú potrebné významné zlepšenia najmä v znižovaní počtu prípadov predčasného ukončenia školskej dochádzky. Malá dimenzia hospodárstva spôsobuje, že otázky hospodárskej súťaže sú obzvlášť dôležité a vyžaduje si zlepšenia v podnikateľskom prostredí, ako aj diverzifikáciu zdrojov energie. Na efektívne využívanie verejných financií je potrebná ďalšia reforma systému zdravotnej starostlivosti. Hoci Malta diverzifikovala svoju hospodársku základňu, je ešte potrebný ďalší pokrok v riešení silnej závislosti na cestovnom ruchu a na výrobe elektroniky. Na zabezpečenie konkurencieschopnosti sú potrebné ďalšie štrukturálne reformy, ktoré zvýšia produktivitu a rast miezd zosúladený s rastom produktivity. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Malte, aby dôsledne vykonávala štrukturálne reformy. Malte sa odporúča najmä, aby: - posilnila hospodársku súťaž s cieľom potlačiť infláciu a udržať konkurencieschopnosť, najmä obmedzením štátnej pomoci a jej presmerovaním na horizontálne ciele, ako aj posilnením orgánu pre hospodársku súťaž, - zintenzívnila úsilie s cieľom pritiahnuť viac ľudí, najmä žien a starších pracovníkov, na trh práce, okrem iného prostredníctvom poskytovania starostlivosti o dieťa; zintenzívnila úsilie na vyriešenie problému neevidovanej práce a na zvyšovanie účasti na trhu práce, a to aj prostredníctvom sprísnenia podmienok prístupu k systému sociálnych dávok. HOLANDSKO 1. Reálny rast HDP v Holandsku sa v roku 2008 spomalil na 1,9 % z úrovne 3,5 % v roku 2007. Rast sa v roku 2009 spomalí v dôsledku globálneho poklesu, znižujúcich sa investícií a výrazného poklesu súkromnej spotreby. Vplyvom predchádzajúceho rastu cien potravín a energií sa inflácia v roku 2008 zvýšila na 2,2 %. Rozpočtový prebytok sa v roku 2008 zvýšil na 1,1 % HDP. Napriek globálnemu poklesu sa v Holandsku v roku 2008 očakáva prebytok bežného účtu prevyšujúci 8 % HDP, ktorý sa v roku 2009 pravdepodobne zníži na 6,5 % HDP. 2. Rast zamestnanosti, mierne pod úrovňou 2 %, pokračuje v roku 2008, ale v roku 2009 bude pravdepodobne záporný. V dôsledku toho sa v roku 2008 nezamestnanosť znížila, ale v roku 2009 sa očakáva jej nárast. Zamestnávatelia sa zatiaľ zdráhali prikročiť k prepúšťaniu, keďže majú obavy, že po znovuobnovení hospodárstva by nenašli kvalifikovaných zamestnancov. Najpostihnutejší bude pravdepodobne priemyselný a finančný sektor. 3. Pri riešení finančnej krízy a v rámci koordinovaného prístupu EÚ Holandsko prijalo podporné opatrenia vo finančnom sektore na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Holandsko v reakcii na hospodársky pokles nedávno oznámilo opatrenia zahŕňajúce zníženie zdaňovania príjmu právnických osôb pre MSP a zníženie príspevkov na sociálne zabezpečenie pre pracovníkov. 4. Komisia posúdi opatrenia prijaté Holandskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Holandsko pokračovalo vo vykonávaní svojho národného programu reforiem. Boli prijaté opatrenia na zvýšenie ponuky pracovnej sily, na zvýšenie celkového počtu odpracovaných hodín je však potrebné urobiť viac. Dosiahol sa určitý pokrok v zdokonalení štruktúr riadenia a v zavádzaní koherentnej stratégie pre výskum, vývoj a inovácie, ako aj v zefektívnení súboru inovačných politík. 6. Zvýšenie celkového počtu odpracovaných hodín a zlepšenie výsledkov výskumu, vývoja a inovácie pomôže udržať v budúcnosti vysokú hospodársku výkonnosť. Kľúčovou otázkou je premietnuť dlhodobú stratégiu výskumu a vývoja do súboru koherentných a účinných politických opatrení na stimuláciu najmä súkromných výdavkov na výskum a vývoj. Vzhľadom na starnutie obyvateľstva a z neho vyplývajúce znižovanie ponuky pracovnej sily bude potrebné zabezpečiť udržateľnosť verejných financií. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Holandsku, aby dôsledne vykonávalo štrukturálne reformy. Holandsku sa odporúča najmä, aby: - vyvinulo ďalšie opatrenia, vrátane podpory presunov na trhu práce v rámci integrovaného prístupu založeného na flexiistote, na zvýšenie účasti žien, starších pracovníkov a znevýhodnených skupín s cieľom zvýšiť celkový počet odpracovaných hodín. RAKÚSKO 1. Rast HDP sa v roku 2008 spomalil z úrovne 3,1 % v roku 2007 na 1,7 %. Očakáva sa zníženie rastu o viac než 1 % v dôsledku klesajúcich vývozov a stagnácie investícií. Celková inflácia dosiahla v polovici roku 2008 takmer 4 %, v súčasnosti sa však zmierňuje. Rakúsko zaznamenalo v roku 2008 malý rozpočtový deficit 0,6 % HDP, ktorý sa však v roku 2009 výrazne prehĺbi. Pri očakávanom prebytku bežného účtu, ktorý by mal v roku 2008 prekročiť 3 % HDP a udržať sa v priebehu rokov 2009 a 2010 blízko tejto úrovne, sú vonkajšie bilancie zdravé. 2. Miera rastu zamestnanosti bola v roku 2008 1,6 %, ale v roku 2009 sa očakáva jej zníženie a nárast nezamestnanosti. Najviac budú pravdepodobne postihnuté skupiny, ktoré majú na trhu práce tradične obmedzené vyhliadky zamestnanosti, najmä starší pracovníci a nízkokvalifikovaní absolventi škôl. Ako prvý sa znížil počet učňovských miest a miest pre dočasných pracovníkov v priemyselnom sektore. V súčasnosti je najpostihnutejšou časťou ekonomiky automobilový sektor. 3. Pri riešení finančnej krízy a v rámci koordinovaného prístupu EÚ Rakúsko prijalo podporné opatrenia vo finančnom sektore na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Rakúsko v reakcii na hospodársky pokles nedávno oznámilo opatrenia zahŕňajúce znížené zdaňovanie a dodatočnú finančnú podporu domácnostiam a významné investície do infraštruktúr, energetickej účinnosti a výskumu a vývoja. 4. Komisia posúdi opatrenia prijaté Rakúskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Rakúsko pokračovalo vo vykonávaní svojho národného programu reforiem. Vykonalo sa určité úsilie na zvýšenie miery zamestnanosti starších pracovníkov, zlepšenie výsledkov vzdelávania znevýhodnenej mládeže, riešenie rodovej segregácie v rámci trhu práce a na posilnenie podnikateľského vzdelávania. Sú potrebné dodatočné opatrenia na posilnenie fiškálnej konsolidácie v strednodobom horizonte a na zvýšenie hospodárskej súťaže. 6. Kľúčovou výzvou Rakúska v strednodobom horizonte je prechod na znalostne intenzívnejšiu ekonomiku. Napriek zvýšeným výdavkom na výskum a vývoj a inováciu sa toto presmerovanie ešte musí konkrétnejšie prejaviť, pričom by sa mala venovať zvýšená pozornosť rozvoju ľudského kapitálu. Vytrvalé zmierňovanie mzdových požiadaviek posilnilo celkové konkurenčné postavenie Rakúska a viedlo k vytváraniu pracovných miest pre početne vzrastajúcu pracovnú silu. Kľúčovou otázkou pre Rakúsko je zabezpečiť lepšie využitie zdrojov pracovnej sily, najmä starších pracovníkov, a zlepšiť integráciu, vzdelávanie a odbornú prípravu znevýhodnených skupín. Zabezpečenie udržateľnosti systému sociálnej starostlivosti závisí od trvalej fiškálnej konsolidácie, zosúladenej s posilnením verejných výdavkov v oblastiach, ktoré sú rozhodujúce pre strednodobý rast. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Rakúsku, aby dôsledne vykonávalo štrukturálne reformy. Rakúsku sa odporúča najmä, aby: - zvýšilo motiváciu starších pracovníkov, aby zostali pracovať, a to uskutočňovaním komplexnej stratégie vrátane lepšej odbornej prípravy na vykonávanie zamestnania, prispôsobením pracovných podmienok a sprísnením podmienok predčasného odchodu do dôchodku, a pritom zlepšilo podmienky vzdelávania znevýhodnených mladých ľudí. POľSKO 1. Rast HDP Poľska sa v roku 2008 spomalil na úroveň 5 % po vzraste na 6,7 % v roku 2007. Dynamický rast bol spôsobený najmä súkromnou spotrebou a nárastom investícií. Rast HDP sa v roku 2009 ďalej spomalí v dôsledku nižšej dynamiky vývozu a investícií. Inflácia vrcholila v roku 2008 na úrovni približne 4¼ %, ale v roku 2009 by sa mala spomaliť. Predpokladá sa, že rozpočtový deficit sa v roku 2008 nepatrne prehĺbil na 2,5 % HDP a v roku 2009 sa očakáva jeho ďalšie zhoršenie približne o jeden percentuálny bod. Deficit bežného účtu, ktorý v roku 2008 dosiahol 5,6 % HDP, v roku 2009 pravdepodobne zostane na tejto úrovni. 2. Zamestnanosť vzrástla v roku 2008 o 3 % a nezamestnanosť sa ďalej znížila na 7,4 %. Rast zamestnanosti sa však v priebehu roka 2009 výrazne spomalí a nezamestnanosť sa pravdepodobne zvýši výrazne nad 8 %. Súčasný vývoj na trhu práce ukazuje, že sektory orientované na vývoz, výroba, stavebníctvo a doprava sú najviac postihnuté spomalením hospodárskej činnosti. Bude sa vyvíjať väčší tlak na zvyšovanie pracovnej činnosti a zlepšovanie pracovnej mobility medzi sektormi a odvetviami, čo pomôže aj pri obnove nákladovej konkurencieschopnosti hospodárstva po období rýchleho rastu zamestnanosti a miezd. 3. Poľsko v reakcii na hospodársky pokles nedávno oznámilo opatrenia zahŕňajúce podporu MSP a nízkopríjmových domácností. 4. Komisia posúdi opatrenia prijaté Poľskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Poľsko pokračovalo vo vykonávaní svojho národného programu reforiem. Prijali sa viaceré opatrenia na zlepšenie hospodárskej súťaže v sieťových odvetviach, posilnenie aktívnych politík na trhu práce, zlepšenie právneho prostredia pre podnikateľov a na prepojenie vzdelávania a odbornej prípravy s trhom práce. Je potrebné vyvinúť ďalšie úsilie na posilnenie kontroly výdavkov, zlepšenie výsledkov výskumu a vývoja, prehodnotenie systému sociálnych dávok a zvýšenie účasti na celoživotnom vzdelávaní. 6. Hospodárska výkonnosť Poľska je brzdená množstvom navzájom prepojených štrukturálnych problémov, nízkou úrovňou produktivity práce a malým využitím pracovnej sily. Spojenie úsilí o dokončenie reformy systémov sociálneho zabezpečenia so zvýšením počtu starších pracovníkov by mohlo súčasne posilniť ponuku pracovnej sily a zlepšiť dlhodobú udržateľnosť verejných financií. Na rast a zamestnanosť by priaznivo vplývalo zintenzívnenie opatrení na zlepšenie podnikateľského prostredia, rozvoj infraštruktúry a zlepšenie kvality ľudského kapitálu. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Poľsku, aby dôsledne vykonávalo štrukturálne reformy. Poľsku sa odporúča najmä, aby: - udržalo rozpočtovú disciplínu v strednodobom horizonte a zaviedlo ďalšie mechanizmy na posilnenie kontroly výdavkov, najmä reformou systému sociálneho zabezpečenia poľnohospodárov, - uskutočnilo reformu vo verejnom výskumnom sektore s cieľom zlepšiť výskum, vývoj a inováciu a stimulovalo výskum a vývoj v súkromnom sektore, - urýchlilo investície do energetickej a dopravnej infraštruktúry prostredníctvom zefektívnenia postupov pre štrukturálne fondy a ich účinnejšieho využívania, - vyvinulo integrovaný prístup založený na flexiistote zavedením stratégie aktívneho starnutia, zintenzívnením opatrení na zlepšenie aktívnej politiky trhu práce, najmä pre znevýhodnené skupiny, prehodnotením systému sociálnych dávok s cieľom zlepšiť motivačné prvky k práci a zavedením stratégie celoživotného vzdelávania. PORTUGALSKO 1. Rast HDP Portugalska klesol v roku 2008 na 0,2 % z takmer 2 % v roku 2007. Toto spomalenie bolo spôsobené stagnáciou investícií a slabšou výkonnosťou vývozu. V roku 2009 sa očakáva, že domáci dopyt sa bude ďalej oslabovať, čo spôsobí ďalšie spomaľovanie rastu. Inflácia sa v roku 2008 zrýchlila na 2,7 %, ale udržala sa pod priemerom eurozóny, a má spomaľujúcu tendenciu v dôsledku klesajúceho trendu v nedávnom vývoji svetových cien a stagnujúceho dopytu. Rozpočtový deficit Portugalska pokračoval v klesajúcej tendencii posledných rokov a v roku 2008 bol niečo vyše 2 % HDP. Deficit bežného účtu sa v roku 2008 prehĺbil na 11,8 % HDP v dôsledku pomalšieho rastu vývozov a vysokých cien komodít. V roku 2009 sa očakáva zlepšenie deficitu bežného účtu. 2. Zamestnanosť sa v Portugalsku v roku 2007 mierne zvýšila, pričom sa miera zamestnanosti stabilizovala na úrovni približne 68 %. Nezamestnanosť v roku 2007 vyvrcholila na úrovni 8,1 %, ale v roku 2008 sa mierne znížila. Slabý zahraničný dopyt začína ovplyvňovať zamestnanosť v širokom sektore orientovanom na vývoz. Vzhľadom na pokračujúcu transformáciu hospodárstva bude štrukturálna nezamestnanosť naďalej vzrastať a postihne predovšetkým nízkokvalifikovaných a znevýhodnené skupiny. 3. Pri riešení finančnej krízy a v rámci koordinovaného prístupu EÚ Portugalsko prijalo podporné opatrenia vo finančnom sektore na stabilizáciu bankového sektora, ktoré by mali zlepšiť prístup k financiám a podporiť tým širšiu ekonomiku, ako aj posilniť makroekonomickú stabilitu. Okrem uvedeného Portugalsko v reakcii na hospodársky pokles nedávno oznámilo opatrenia zahŕňajúce znížené zdaňovanie podnikov a finančnú podporu nízkopríjmových rodín. 4. Komisia posúdi opatrenia prijaté Portugalskom pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného programu stability s Paktom stability a rastu. Okrem toho opatrenia odporúčané v odseku 7 by mali byť vykonané promptne najmä v súvislosti so stimuláciou prechodu na hospodárstvo s nízkou produkciou oxidu uhličitého a posilnením potenciálu na dlhodobý rast. 5. Portugalsko pokračovalo vo vykonávaní svojho národného programu reforiem. Vykonali sa dôležité kroky smerujúce k udržateľnému zníženiu deficitu verejných financií, na reformu verejnej správy a zlepšenie udržateľnosti verejných financií. Prijali sa opatrenia na dosiahnutie cieľa verejného výskumu a vývoja a vykonali sa určité kroky smerujúce k zvýšeniu súkromných investícií a k riešeniu nedostatkov v inovačnom systéme. Zefektívnil sa systém vzdelávania, a so sociálnymi partnermi sa dosiahla dohoda o úprave zákonníka práce, ktorú už schválil parlament. Je potrebné vyvinúť väčšie úsilie na presmerovanie verejných výdavkov na ciele, ktoré viac podporujú potenciálny rast, na monitorovanie výsledkov a zvýšenie účinnej hospodárskej súťaže na trhoch s energiami. 6. V dôsledku pokroku vo fiškálnej konsolidácii a reforme verejnej správy došlo k ozdraveniu verejných financií. Zlepšilo sa podnikateľské prostredie, ako aj vzdelávanie a odborná príprava. Napriek tomu však Portugalsko ešte čelí mnohým závažným výzvam, pokiaľ ide o zabezpečenie zvýšeného rastu produktivity a vyrovnanejšej vonkajšej pozície. V tejto súvislosti by bola pre Portugalsko prínosom realizácia a priebežná kontrola stratégie integrovanejšej politiky, ktorá by bola zameraná na kvalitu verejných výdavkov, zlepšila fungovanie trhov, zvýšila efektívnosť systémov vzdelávania a odbornej prípravy a riešila konkurencieschopnosť. Ďalším dôležitým aspektom obnovenia konkurencieschopnosti je potreba zabezpečiť, aby bol vývoj miezd tesnejšie zosúladený s vývojom produktivity. Zvýšenú pozornosť si bude vyžadovať vykonávanie súboru opatrení v oblasti energetiky a zmeny klímy, odsúhlaseného Európskou radou. 7. Na základe posúdenia Komisie týkajúceho sa dosiahnutého pokroku Rada odporúča Portugalsku, aby dôsledne vykonávalo štrukturálne reformy. Portugalsku sa odporúča najmä, aby: - v rámci kontextu fiškálnej konsolidácie v strednodobom horizonte a reformy verejnej správy vynaložilo úsilie na presmerovanie verejných výdavkov na oblasti, ktoré podporujú zvyšovanie rastového potenciálu krajiny a vonkajšiu konkurencieschopnosť, pri súčasnom zachovaní pevnej kontroly nad celkovými verejnými výdavkami, - pokračovalo v úsilí trvalo zlepšovať efektívnosť vzdelávacieho systému a rozvinúť systém odbornej prípravy, ktorý reaguje na potreby trhu práce, a to prostredníctvom celkového plnenia národného rámca kvalifikácií a so zapojením príslušných zainteresovaných strán, - v rámci prístupu založeného na flexiistote implementovalo právne predpisy, ktorými by sa modernizovala ochrana zamestnanosti, s cieľom znížiť vysokú úroveň segmentácie trhu práce. RUMUNSKO 1. Odhaduje sa, že rast HDP Rumunska sa v roku 2008 zrýchlil na 7,8 %, čo bolo spôsobené najmä rekordným nárastom súkromnej spotreby a investícií. V roku 2009 sa však pravdepodobne výrazne spomalí, následkom omnoho prísnejších úverových podmienok, poklesu dôvery spotrebiteľov a investorov a slabšieho vonkajšieho dopytu. Zatiaľ čo inflácia v roku 2008 vzrástla na takmer 8 %, v roku 2009 sa očakáva jej pokles. Deficit verejných financií dosiahol v roku 2008 podľa odhadov 5,2 % HDP a pokiaľ nedôjde k zmene politiky, v roku 2009 sa očakáva jeho ďalšie zvýšenie. Napriek určitému zmierneniu po oslabení domáceho dopytu sa očakáva, že deficit bežného účtu bude aj naďalej vysoký, a to v roku 2008 na úrovni 13 % HDP a v roku 2009 zostane na dvojcifernej úrovni. 2. Predpokladá sa, že miera zamestnanosti zostane v roku 2009 pod úrovňou 60 % a očakáva sa mierny vzrast nezamestnanosti. Nezamestnanosť mládeže, dosahujúca vyše 20 %, patrí k najvyšším v EÚ. V dôsledku globálneho poklesu sa očakáva zvýšenie nezamestnanosti, najmä v niektorých hospodárskych sektoroch, vrátane tých, ktoré čelili nedostatku pracovných síl (automobilový, textilný a petrochemický priemysel a stavebníctvo). Postihne najmä nízkokvalifikovaných pracovníkov a mladých ľudí. 3. Komisia posúdi opatrenia prijaté Rumunskom pri zabezpečení fiškálnej konsolidácie a pri riešení hospodárskeho poklesu v súlade so zásadami stanovenými v Pláne hospodárskej obnovy Európy prijatom Európskou radou. Pokiaľ ide o verejné financie, Komisia posúdi zlučiteľnosť aktualizovaného konvergenčného programu s Paktom stability a rastu. V tomto kontexte by Rumunsko malo zintenzívniť kroky na dosiahnutie fiškálnej konsolidácie a urgentne by malo riešiť svoju makroekonomickú nerovnováhu. Okrem toho opatrenia odporúčané v odseku 6 by mali byť vykonané promptne, najmä v záujme stimulácie prechodu na hospodárstvo s nízkou produkciou oxidu uhličitého a posilnenia potenciálu na dlhodobý rast. 4. Rumunsko pokračovalo vo vykonávaní národného programu reforiem, hoci napredovalo pomaly. Rumunsko naďalej viedlo uvoľnenú fiškálnu politiku, ktorá prispela k makroekonomickej a fiškálnej nerovnováhe. Uskutočnilo určité opatrenia na zlepšenie kvality vzdelávania a pokračovalo v implementácii svojej výskumno-vývojovej stratégie. Je potrebné vyvinúť viac úsilia na radikálne zlepšenie efektívnosti a účinnosti verejnej správy. Široký priestor na pokrok zostáva v oblastiach znižovania byrokracie a oveľa výraznejšieho invest